title: 2014 m. balandžio 15 d. Tarybos sprendimas 2014/220/BUSP, kuriuo iš dalies keičiamas Sprendimas 2013/34/BUSP dėl Europos Sąjungos karinės misijos siekiant prisidėti prie Malio ginkluotųjų pajėgų mokymo (EUTM Mali)

text:
16.4.2014

               LT

               Europos Sąjungos oficialusis leidinys

               L 113/27

         TARYBOS SPRENDIMAS 2014/220/BUSP
   2014 m. balandžio 15 d.
   kuriuo iš dalies keičiamas Sprendimas 2013/34/BUSP dėl Europos Sąjungos karinės misijos siekiant prisidėti prie Malio ginkluotųjų pajėgų mokymo (EUTM Mali)
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 42 straipsnio 4 dalį ir 43 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2013 m. sausio 17 d. Taryba priėmė Sprendimą 2013/34/BUSP (1) dėl Europos Sąjungos karinės misijos siekiant prisidėti prie Malio ginkluotųjų pajėgų mokymo (EUTM Mali);

               (2)

               2013 m. vasario 18 d. Taryba priėmė Sprendimą 2013/87/BUSP (2) dėl EUTM Mali pradėjimo;

               (3)

               2013 m. gruodžio 17 d. Politinis ir saugumo komitetas rekomendavo pratęsti EUTM Mali įgaliojimus dvejiems metams – iki 2016 m. gegužės 18 d.;

               (4)

               be to, reikia nustatyti orientacinę finansavimo sumą, skirtą su EUTM Mali susijusioms išlaidoms padengti 2014 m. gegužės 19 d. – 2016 m. gegužės 18 d. laikotarpiu;

               (5)

               Sprendimas 2013/34/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimas 2013/34/BUSP iš dalies keičiamas taip:

               1)

               10 straipsnio 2 dalis pakeičiama taip:
               „2.   EUTM Mali bendrųjų išlaidų orientacinė finansavimo suma laikotarpiu nuo 2014 m. gegužės 19 d. iki 2016 m. gegužės 18 d. yra 27 700 000 EUR. Sprendimo 2011/871/BUSP 25 straipsnio 1 dalyje nurodytos orientacinės sumos procentinė dalis yra 0 %.“;

               2)

               12 straipsnio 2 dalis pakeičiama taip:
               „2.   EUTM Mali įgaliojimai baigiasi 2016 m. gegužės 18 d.“

         2 straipsnis
   Šis sprendimas įsigalioja jo priėmimo dieną.

      Priimta Liuksemburge 2014 m. balandžio 15 d.

            Tarybos vardu

            Pirmininkė

         C. ASHTON

      (1)  2013 m. sausio 17 d. Tarybos sprendimas 2013/34/BUSP dėl Europos Sąjungos karinės misijos siekiant prisidėti prie Malio ginkluotųjų pajėgų mokymo (EUTM Mali) (OL L 14, 2013 1 18, p. 19).

      (2)  2013 m. vasario 18 d. Tarybos sprendimas 2013/87/BUSP dėl Europos Sąjungos karinės misijos siekiant prisidėti prie Malio ginkluotųjų pajėgų mokymo (EUTM Mali) pradėjimo (OL L 46, 2013 2 19, p. 27).


title: 2007/798/EB: 2007 m. lapkričio 22 d. Tarybos sprendimas dėl Susitarimo pasikeičiant laiškais dėl Europos bendrijos ir Mozambiko Respublikos žvejybos partnerystės susitarimo laikino taikymo sudarymo

text:
17.12.2007

               LT

               Europos Sąjungos oficialusis leidinys

               L 331/31

         TARYBOS SPRENDIMAS
   2007 m. lapkričio 22 d.
   dėl Susitarimo pasikeičiant laiškais dėl Europos bendrijos ir Mozambiko Respublikos žvejybos partnerystės susitarimo laikino taikymo sudarymo
   (2007/798/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 300 straipsnio 2 dalį kartu su 37 straipsniu,
   atsižvelgdama į Komisijos pasiūlymą,
   kadangi:

               (1)

               Bendrija ir Mozambiko Respublika vedė derybas dėl Žvejybos partnerystės susitarimo, kuriuo Bendrijos laivams suteikiamos žvejybos galimybės Mozambiko žvejybos zonoje.

               (2)

               Šių derybų rezultatas – 2006 m. gruodžio 21 d. parafuotas naujas Europos bendrijos ir Mozambiko žvejybos partnerystės susitarimas (toliau – partnerystės susitarimas).

               (3)

               Tarybos reglamentu (EB) Nr. 2329/2003 (1) patvirtintas Europos bendrijos ir Mozambiko Respublikos žvejybos partnerystės susitarimas panaikinamas partnerystės susitarimu.

               (4)

               Siekiant užtikrinti Bendrijos laivų žvejybos veiklos tęstinumą, būtina, kad partnerystės susitarimas būtų taikomas kuo greičiau. Todėl abi Šalys parafavo Susitarimą pasikeičiant laiškais, kuriame numatoma laikinai nuo 2007 m. sausio 1 d. taikyti partnerystės susitarimą.

               (5)

               Bendrija suinteresuota patvirtinti Susitarimą pasikeičiant laiškais.

               (6)

               Turėtų būti nustatytas žvejybos galimybių paskirstymo valstybėms narėms būdas,

         NUSPRENDĖ:
   1 straipsnis
   Bendrijos vardu patvirtinamas Susitarimas pasikeičiant laiškais dėl Europos bendrijos ir Mozambiko Respublikos žvejybos partnerystės susitarimo laikino taikymo (toliau – Susitarimas pasikeičiant laiškais).
   Susitarimo pasikeičiant laiškais tekstai pridedami prie šio sprendimo.
   2 straipsnis
   Partnerystės susitarimo Protokole nustatytos žvejybos galimybės laikinai valstybėms narėms paskirstomos taip:

               Žvejybos kategorija

               Laivo tipas

               Valstybė narė

               Licencijos

               Tunų žvejyba

               Gaubiamaisiais tinklais žvejojantys laivai

               Ispanija:

               23

               Prancūzija:

               20

               Italija

               1

               Tunų žvejyba

               Ūdomis žvejojantys laivai

               Ispanija:

               23

               Prancūzija:

               11

               Portugalija:

               9

               Jungtinė Karalystė

               2

         Jeigu šių valstybių narių paraiškomis žvejybos licencijoms gauti nėra išnaudojamos visos partnerystės susitarimo Protokole nustatytos žvejybos galimybės, Komisija gali svarstyti bet kurios kitos valstybės narės paraiškas licencijoms gauti.
   3 straipsnis
   Valstybės narės, kurių laivai žvejoja pagal Susitarimą pasikeičiant laiškais, Komisijai praneša apie visų Mozambiko žvejybos zonoje sugautų išteklių kiekį pagal 2001 m. kovo 14 d. Komisijos reglamentą (EB) Nr. 500/2001, nustatantį išsamias Tarybos reglamento (EEB) Nr. 2847/93 taikymo taisykles dėl Bendrijos žvejybos laivų sugavimų trečiųjų šalių vandenyse ir atviroje jūroje kontrolės (2).
   4 straipsnis
   Tarybos pirmininkas įgaliojamas paskirti asmenį (-is), įgaliotą (-us) pasirašyti Bendriją įpareigojantį Susitarimą pasikeičiant laiškais.

      Priimta Briuselyje 2007 m. lapkričio 22 d.

            Tarybos vardu

            Pirmininkas

         M. PINHO

      (1)  2003 m. gruodžio 22 d. Tarybos reglamentas (EB) Nr. 2329/2003 dėl Europos bendrijos ir Mozambiko Respublikos žuvininkystės susitarimo sudarymo (OL L 345, 2003 12 31, p. 43).

      (2)  OL L 73, 2001 3 15, p. 8.
   SUSITARIMAS
   pasikeičiant laiškais dėl Europos bendrijos ir Mozambiko Respublikos žvejybos partnerystės Susitarimo laikino taikymo
   Gerbiamasis Pone,
   Remiantis 2006 m. gruodžio 21 d. parafuotu Europos bendrijos ir Mozambiko Respublikos žvejybos partnerystės susitarimu, įskaitant jo Protokolą, priedą ir priedėlius, kuriuo 2007 m. sausio 1 d.–2011 m. gruodžio 31 d. nustatomos žvejybos galimybės ir finansinis įnašas, man garbė Jums pranešti, kad Mozambiko Vyriausybė yra pasiruošusi nuo 2007 m. sausio 1 d. laikinai taikyti minėtą Susitarimą, kol jis įsigalios pagal jo 17 straipsnį, su sąlyga, kad Europos bendrija pasirengusi padaryti tą patį.
   Yra susitarta, kad pirma Protokolo 2 straipsnyje nustatyto finansinio įnašo dalis sumokama nė vėliau kaip iki 2007 m. spalio 31 d.
   Būčiau dėkingas, jei galėtumėte patvirtinti, kad Europos bendrija sutinka su šiuo laikinu taikymu.
   Reiškiu Jums savo didžią pagarbą.

      Mozambiko Vyriausybės vardu

   Gerbiamasis Pone,
   Man garbė pranešti, kad gavau šios dienos Jūsų raštą, kuriame rašoma:

      „Remiantis 2006 m. gruodžio 21 d. parafuotu Europos bendrijos ir Mozambiko Respublikos žvejybos partnerystės susitarimu, įskaitant jo Protokolą, priedą ir priedėlius, kuriuo 2007 m. sausio 1 d.–2011 m. gruodžio 31 d. nustatomos žvejybos galimybės ir finansinis įnašas, man garbė Jums pranešti, kad Mozambiko Vyriausybė yra pasiruošusi nuo 2007 m. sausio 1 d. laikinai taikyti minėtą Susitarimą, kol jis įsigalios pagal jo 17 straipsnį, su sąlyga, kad Europos bendrija pasirengusi padaryti tą patį.
      Yra susitarta, kad pirma Protokolo 2 straipsnyje nustatyto finansinio įnašo dalis sumokama nė vėliau kaip iki 2007 m. spalio 31 d.
      Būčiau dėkingas, jei galėtumėte patvirtinti, kad Europos bendrija sutinka su šiuo laikinu taikymu.“.

   Turiu garbės patvirtinti, kad Europos bendrija pritaria tokiam laikinajam taikymui.
   Reiškiu Jums savo didžią pagarbą.

      Europos bendrijos vardu

   Europos bendrijos ir Mozambiko Respublikos žvejybos partnerystės
   SUSITARIMAS
   EUROPOS BENDRIJA (toliau – Bendrija)
   ir
   MOZAMBIKO RESPUBLIKA (toliau – Mozambikas, toliau abi – Šalys),
   ATSIŽVELGDAMOS į glaudžius Bendrijos ir Mozambiko bendradarbiavimo santykius, ypač pagal Kotonu susitarimą, ir į jų abipusį norą juos stiprinti,
   ATSIŽVELGDAMOS į abiejų Šalių norą bendradarbiaujant skatinti tausų žuvininkystės išteklių naudojimą,
   ATSIŽVELGDAMOS į Jungtinių Tautų jūrų teisės konvenciją,
   PRIPAŽINDAMOS, kad Mozambikas turi suverenias teises ir jurisdikciją į zoną, kuri tęsiasi iki 200 jūrmylių nuo bazinės linijos, pagal Jungtinių Tautų jūrų teisės konvenciją,
   PASIRYŽUSIOS taikyti atitinkamų regioninių organizacijų, kurių narėmis yra Šalys, priimtus sprendimus ir rekomendacijas,
   SUVOKDAMOS 1995 m. JT MŽŪO konferencijoje priimtame Atsakingos žuvininkystės kodekse nustatytų principų svarbą,
   PASIRYŽUSIOS bendradarbiauti, atsižvelgdamos į abiejų Šalių interesus, skatinant atsakingos žvejybos įgyvendinimą, kad būtų užtikrintas ilgalaikis gyvųjų jūros išteklių išsaugojimas ir tausus naudojimas,
   ĮSITIKINUSIOS, kad toks bendradarbiavimas turi būti pagrįstas viena kitą papildančiomis, Šalių kartu arba atskirai įgyvendinamomis iniciatyvomis ir priemonėmis, kuriomis užtikrinamas politikos darnumas ir vieningos pastangos,
   NUSPRENDUSIOS tokio bendradarbiavimo tikslais užmegzti dialogą, kurio reikia siekiant įgyvendinti Mozambiko žuvininkystės politiką, įtraukiant pilietinės visuomenės subjektus,
   NORĖDAMOS nustatyti Bendrijos laivų žvejybos veiklą Mozambiko vandenyse bei Bendrijos paramą atsakingai žvejybai tuose vandenyse įgyvendinti reglamentuojančias taisykles ir sąlygas,
   PASIRYŽUSIOS siekti glaudesnio ekonominio bendradarbiavimo žuvininkystės pramonėje ir su ja susijusioje veikloje skatinant abiejų Šalių bendrovių bendradarbiavimą,
   SUSITARIA:
   1 straipsnis
   Taikymo sritis
   Šiame Susitarime nustatomi principai, taisyklės ir procedūros, reglamentuojantys:

               —

               ekonominį, finansinį, techninį ir mokslinį bendradarbiavimą žuvininkystės sektoriuje siekiant skatinti atsakingą žvejybą Mozambiko žvejybos zonose, kad būtų užtikrintas žuvininkystės išteklių apsauga ir tausus naudojimas, bei plėtoti Mozambiko žuvininkystės sektorių,

               —

               Bendrijos žvejybos laivų patekimo į Mozambiko žvejybos zoną sąlygas,

               —

               bendradarbiavimą, susijusį su žvejybos Mozambiko žvejybos zonoje kontrolės tvarka, siekiant užtikrinti pirmiau nurodytų taisyklių ir sąlygų laikymąsi, žuvininkystės išteklių apsaugos ir valdymo priemonių veiksmingumą ir siekiant, kad būtų užkirstas kelias neteisėtai, nedeklaruotai ir nereguliuojamai žvejybai,

               —

               subjektų partnerystę, kurios tikslas – siekiant bendrų interesų plėtoti ūkinę veiklą žuvininkystės sektoriuje ir kitas su juo susijusias veiklos rūšis.

         2 straipsnis
   Apibrėžtys
   Šiame Susitarime:

               a)

               Mozambiko valdžios institucijos – Mozambiko Respublikos žuvininkystės ministerija;

               b)

               Bendrijos institucijos – Europos Komisija;

               c)

               Mozambiko žvejybos zona – Mozambiko jūrų vandenys, kuriuose leidžiama žvejyba;

               d)

               žvejybos laivas – bet koks laivas, naudojamas žvejybai pagal Mozambiko teisę;

               e)

               Bendrijos laivas – su Bendrijos valstybės narės vėliava plaukiojantis ir Bendrijoje įregistruotas žvejybos laivas;

               f)

               jungtinis komitetas – šio Susitarimo 9 straipsnyje nurodytas komitetas, sudarytas iš Bendrijos ir Mozambiko atstovų;

               g)

               perkrovimas – viso sugauto kiekio arba jo dalies perkėlimas iš vieno žvejybos laivo į kitą laivą uosto teritorijoje;

               h)

               laivo savininkas – teisiškai už žvejybos laivą atsakingas, jam vadovaujantis ir jį kontroliuojantis asmuo;

               i)

               AKR valstybių jūreiviai – jūreiviai, kurie yra ne Europos valstybės, pasirašiusios Kotonu susitarimą, piliečiai.

         3 straipsnis
   Šio Susitarimo įgyvendinimo principai ir tikslai
   1.   Šalys įsipareigoja skatinti atsakingą žvejybą Mozambiko vandenyse, kaip numatyta JT MŽŪO Atsakingos žuvininkystės kodekse, remdamosi tuose vandenyse žvejojančių įvairių laivynų nediskriminavimo principu.
   2.   Šalys bendradarbiauja siekdamos stebėti Mozambiko Vyriausybės priimtos žuvininkystės politikos įgyvendinimo rezultatus ir įvertinti šio Susitarimo pagrindu įvykdytas priemones, programas ir veiksmus, tam jos pradeda su žuvininkystės sektoriumi susijusį politinį dialogą. Vertinimų rezultatus analizuoja šio Susitarimo 9 straipsnyje nurodytas jungtinis komitetas.
   3.   Šalys įsipareigoja užtikrinti, kad šis Susitarimas būtų įgyvendinamas vadovaujantis gero ekonominio ir socialinio valdymo principais ir atsižvelgiant į žuvininkystės išteklių būklę.
   4.   Mozambiko jūreivių įdarbinimas Bendrijos laivuose reglamentuojamas Tarptautinės darbo organizacijos (TDO) Deklaracija dėl pagrindinių principų ir teisių darbe, kuri be apribojimų taikoma atitinkamoms darbo sutartims ir bendroms įdarbinimo sąlygoms. Tai pirmiausia susiję su laisve jungtis į asociacijas ir veiksmingu teisės į kolektyvines derybas pripažinimu bei diskriminacijos panaikinimu darbo ir profesinėje srityse. Bendrijos laivuose įdarbintiems ne mozambikiečiams AKR valstybių jūreiviams taikomos tokios pačios sąlygos.
   5.   Šalys konsultuojasi tarpusavyje prieš priimdamos bet kokį sprendimą, kuris gali turėti įtakos Bendrijos laivų pagal šį Susitarimą vykdomai veiklai.
   4 straipsnis
   Mokslinis bendradarbiavimas
   1.   Šio Susitarimo galiojimo laikotarpiu Bendrija ir Mozambiko valdžios institucijos siekia stebėti išteklių būklės raidą Mozambiko žvejybos zonoje.
   2.   Kad užtikrintų Indijos vandenyno gyvųjų išteklių valdymą ir išsaugojimą, Šalys įsipareigoja konsultuotis tarpusavyje bendroje mokslinėje darbo grupėje arba atitinkamose tarptautinėse organizacijose ir bendradarbiauti vykdant atitinkamus mokslinius tyrimus.
   3.   Abi Šalys, remdamosi 2 dalyje nurodytomis konsultacijomis, konsultuojasi tarpusavyje 9 straipsnyje numatytame jungtiniame komitete ir kartu priima žuvininkystės išteklių, turinčių įtakos Bendrijos laivų veiklai, tausų valdymą skatinančias apsaugos priemones.
   5 straipsnis
   Bendrijos laivų žvejybos Mozambiko vandenyse galimybės
   1.   Mozambikas įsipareigoja leisti Bendrijos laivams vykdyti žvejybos veiklą jo žvejybos zonoje pagal šį Susitarimą, įskaitant jo Protokolą ir Protokolo priedą.
   2.   Šiuo Susitarimu reglamentuojamai žvejybos veiklai taikomi Mozambike galiojantys įstatymai ir kiti teisės aktai. Mozambiko valdžios institucijos Komisijai praneša apie bet kokius šių teisės aktų pakeitimus.
   3.   Mozambikas įsipareigoja imtis visų priemonių, kurių reikia siekiant veiksmingai taikyti Protokole numatytas žvejybos kontrolės nuostatas. Bendrijos laivai bendradarbiauja su už tokios kontrolės vykdymą atsakingomis Mozambiko valdžios institucijomis.
   4.   Bendrija įsipareigoja imtis visų reikiamų priemonių, kad užtikrintų, jog jos laivai laikytųsi šio Susitarimo nuostatų ir žvejybą Mozambiko žvejybos zonoje reglamentuojančių teisės aktų.
   6 straipsnis
   Licencijos
   1.   Bendrijos laivai gali žvejoti Mozambiko žvejybos zonoje tik tuo atveju, jeigu jie turi pagal šį Susitarimą ir jo Protokolą išduotą žvejybos licenciją arba jos kopiją.
   2.   Žvejybos licencijos laivui gavimo tvarka, taikytini mokesčiai ir atsiskaitymo būdas, kurį turi naudoti laivų savininkai, nustatomi Protokolo priede.
   7 straipsnis
   Finansinis įnašas
   1.   Bendrija, laikydamasi Protokole ir prieduose nustatytų sąlygų ir nuostatų, skiria Mozambikui finansinį įnašą. Šis vienkartinis įnašas nustatomas atsižvelgiant į tokius du komponentus:

               a)

               Bendrijos laivams suteikiamas Mozambiko žuvininkystės išteklių žvejybos galimybes Mozambiko vandenyse;

               b)

               Bendrijos finansinę paramą, skirtą atsakingai žvejybai skatinti ir žuvininkystės ištekliams tausiai naudoti Mozambiko vandenyse.

         2.   1 dalies b punkte nurodyta finansinio įnašo dalis nustatoma atsižvelgiant į bendru Šalių sutarimu pagal Protokolą nustatytus tikslus, kurių turi būti siekiama pagal Mozambiko Vyriausybės nustatytą žuvininkystės sektoriaus politiką, ir į metinę bei daugiametę šios politikos įgyvendinimo programą.
   3.   Bendrijos skiriamas finansinis įnašas mokamas kiekvienais metais pagal Protokolą ir nepažeidžiant šio Susitarimo bei Protokolo nuostatų, jei finansinio įnašo suma būtų pakeista:

               a)

               dėl rimtų aplinkybių, išskyrus gamtos reiškinius, kurios gali sutrukdyti žvejybos veiklai Mozambiko vandenyse;

               b)

               bendrai sutarus sumažinti Bendrijos laivams skirtas žvejybos galimybes, siekiant valdyti atitinkamus išteklius, jei tai pagal geriausias turimas mokslines rekomendacijas laikoma būtina, kad būtų išsaugomi ir tausiai naudojami ištekliai;

               c)

               Šalims bendrai sutarus padidinti Bendrijos laivams skirtas žvejybos galimybes, jei pagal geriausias turimas mokslines rekomendacijas vieningai laikoma, kad tai nepakenktų išteklių būklei;

               d)

               pakartotinai įvertinus finansinės paramos Mozambiko žuvininkystės sektoriaus politikos įgyvendinimui sąlygas, jei tai pagrįsta remiantis abiejų Šalių nustatytais metinių ir daugiamečių programų rezultatais;

               e)

               denonsavus šį Susitarimą pagal 12 straipsnį;

               f)

               sustabdžius šio Susitarimo taikymą pagal 13 straipsnio nuostatas.

         8 straipsnis
   Ūkio subjektų ir pilietinės visuomenės bendradarbiavimo skatinimas
   1.   Šalys skatina ekonominį, mokslinį ir techninį bendradarbiavimą žuvininkystės ir su juo susijusiuose sektoriuose. Jos konsultuojasi tarpusavyje, siekdamos derinti įvairias priemones, kurios gali būti įgyvendinamos šioje srityje.
   2.   Šalys įsipareigoja skatinti keistis informacija apie žvejybos būdus ir įrankius, išteklių išsaugojimo būdus ir pramoninį žuvininkystės produktų perdirbimą.
   3.   Šalys siekia kurti palankias sąlygas savo įmonių techniniams, ekonominiams ir prekybiniams ryšiams plėtoti, skatindamos verslo ir investicijų plėtrai palankios aplinkos kūrimą.
   4.   Šalys įsipareigoja įgyvendinti Mozambiko ir Bendrijos subjektų planą ir veiksmus, kuriais siekiama skatinti žuvų iškrovimą iš Bendrijos laivų Mozambike.
   5.   Šalys ypač skatina steigti bendras įmones, kurios, atsižvelgdamos į abiejų Šalių interesus, nuosekliai laikytųsi Mozambike ir Bendrijoje galiojančių teisės aktų.
   9 straipsnis
   Jungtinis komitetas
   1.   Šio Susitarimo taikymui kontroliuoti įsteigiamas jungtinis komitetas. Jungtinis komitetas vykdo šias funkcijas:

               a)

               kontroliuoja, kaip vykdomas, aiškinamas ir taikomas šis Susitarimas ir ypač, kaip apibrėžiamos 7 straipsnio 2 dalyje nurodytos metinės ir daugiametės programos bei vertinamas jų įgyvendinimas;

               b)

               tarpininkauja sprendžiant abiem Šalims svarbius su žuvininkyste susijusius klausimus;

               c)

               yra draugiško ginčų dėl Susitarimo aiškinimo arba taikymo sprendimo forumas;

               d)

               prireikus iš naujo įvertina žvejybos galimybių apimtį ir atitinkamai finansinį įnašą;

               e)

               vykdo visas kitas funkcijas, kurias bendru sutarimu jam nusprendžia skirti Šalys.

         2.   Jungtinis komitetas vykdo savo funkcijas atsižvelgdamas į šio Susitarimo 4 straipsnyje nurodytų mokslinių konsultacijų rezultatus.
   3.   Jungtinis komitetas renkasi ne rečiau kaip kartą per metus pakaitomis Mozambike ir Bendrijoje; jam pirmininkauja ta Šalis, kurioje vyksta susitikimas. Bet kurios iš Šalių prašymu jungtinis komitetas šaukia specialųjį susitikimą.
   10 straipsnis
   Geografinė teritorija, kurioje taikomas Susitarimas
   Šis Susitarimas taikomas teritorijose, kuriose taikoma Europos bendrijos steigimo sutartis pagal joje nustatytas sąlygas, ir Mozambiko teritorijoje.
   11 straipsnis
   Trukmė
   Šis Susitarimas taikomas penkerius metus nuo jo įsigaliojimo dienos; jo galiojimas savaime pratęsiamas penkerių metų laikotarpiams, jei jis nėra denonsuojamas pagal 12 straipsnį.
   12 straipsnis
   Denonsavimas
   1.   Bet kuri Šalis gali denonsuoti šį Susitarimą susiklosčius rimtoms aplinkybėms, išskyrus gamtos reiškinius, kurių viena iš Šalių negali kontroliuoti ir kurios užkerta kelią žvejybos veiklai Mozambiko vandenyse. Bet kuri iš Šalių taip pat gali denonsuoti šį Susitarimą sumažėjus atitinkamų išteklių, nustačius, kad sumažėjo Bendrijos laivams skirtų žvejybos galimybių naudojimo lygis, arba Šalims nesilaikant įsipareigojimų kovoti su neteisėta, nedeklaruota ir nereguliuojama žvejyba.
   2.   Apie savo ketinimą denonsuoti Susitarimą atitinkama Šalis kitai Šaliai praneša raštu iki pradinio arba kiekvieno papildomo Susitarimo galiojimo laikotarpio pabaigos likus ne mažiau kaip šešiems mėnesiams.
   3.   2 dalyje nurodyto pranešimo išsiuntimas yra Šalių konsultacijų pradžia.
   4.   7 straipsnyje nurodyto finansinio įnašo išmoka tais metais, kuriais įsigalioja Susitarimo denonsavimas, yra mažinama proporcingai ir pro rata temporis.
   13 straipsnis
   Galiojimo sustabdymas
   1.   Vienos iš Šalių iniciatyva šio Susitarimo taikymas gali būti sustabdytas, jei kyla rimtų nesutarimų dėl jame numatytų nuostatų taikymo. Norėdama sustabdyti Susitarimo taikymą, suinteresuotoji Šalis turi ne vėliau kaip prieš tris mėnesius iki tos dienos, kurią sustabdymas įsigaliotų, raštu pranešti apie savo ketinimą. Kitai Šaliai gavus šį pranešimą, Šalys pradeda konsultacijas siekdamos nesutarimus išspręsti draugiškai.
   2.   7 straipsnyje nurodyto finansinio įnašo išmoka mažinama proporcingai ir pro rata temporis atsižvelgiant į sustabdymo trukmę.
   14 straipsnis
   Protokolas ir priedas
   Protokolas, jo priedas ir priedėliai yra neatskiriama šio Susitarimo dalis.
   15 straipsnis
   Taikomos nacionalinės teisės aktų nuostatos
   Mozambiko vandenyse veiklą vykdantiems Bendrijos laivams yra taikomi Mozambike galiojantys teisės aktai, išskyrus, jei šiame Susitarime arba Protokole, jo priede bei priedėliuose yra numatyta kitaip.
   16 straipsnis
   Panaikinimas
   Šio Susitarimo įsigaliojimo dieną juo panaikinamas ir pakeičiamas 2003 m. gruodžio 31 d. įsigaliojęs Europos bendrijos ir Mozambiko Respublikos Vyriausybės susitarimas dėl žvejybos prie Mozambiko krantų.
   17 straipsnis
   Įsigaliojimas
   Šis Susitarimas sudaromas dviem egzemplioriais bulgarų, čekų, estų, danų, olandų, anglų, suomių, prancūzų, vokiečių, graikų, vengrų, italų, latvių, lietuvių, maltiečių, lenkų, portugalų, rumunų, slovakų, slovėnų, ispanų ir švedų kalbomis. Visi tekstai yra autentiški. Susitarimas įsigalioja 2007 m. sausio 1 d.
   PROTOKOLAS
   kuriuo 2007 m. sausio 1 d.–2011 m. gruodžio 31 d. nustatomos žvejybos galimybės ir finansinis įnašas, numatyti Europos bendrijos ir Mozambiko Respublikos žejybos partnerystės susitarime dėl žvejybos prie Mozambiko krantų
   1 straipsnis
   Taikymo laikotarpis ir žvejybos galimybės
   1.   Nuo 2007 m. sausio 1 d. penkerių metų laikotarpiui Susitarimo 5 straipsnyje numatytos žvejybos galimybės paskirstomos taip:
   tolimos migracijos rūšys (1982 m. Jungtinių Tautų konvencijos 1 priede išvardytos rūšys):

               —

               tunus žvejojantys seineriai šaldikliai: 44 laivai,

               —

               paviršinėmis ūdomis žvejojantys laivai: 45 laivai.

         2.   1 dalis taikoma nepažeidžiant šio Protokolo 4 ir 5 straipsnių.
   3.   Su Europos bendrijos valstybės narės vėliava plaukiojantys laivai gali žvejoti Mozambiko žvejybos zonoje tik turėdami žvejybos licenciją, išduotą laikantis šio Protokolo ir pagal jo priedą.
   2 straipsnis
   Finansinis įnašas – mokėjimo tvarka
   1.   Susitarimo 7 straipsnyje nurodytą finansinį įnašą 1 straipsnyje nurodytam laikotarpiui sudaro metinė 650 000 EUR suma, atitinkanti 10 000 tonų per metus orientacinį kiekį, ir konkreti 250 000 EUR per metus suma, skirta Mozambiko žuvininkystės sektoriaus politikai remti ir įgyvendinti. Ši apibrėžta suma yra neatskiriama Susitarimo 7 straipsnyje nurodyto vienkartinio finansinio įnašo dalis.
   2.   1 dalis taikoma nepažeidžiant šio Protokolo 4, 5, 6 ir 7 straipsnių.
   3.   1 dalyje nurodytą visą sumą (900 000 EUR) Bendrija sumoka kasmet šio Protokolo taikymo laikotarpiu.
   4.   Jei Bendrijos laivais Mozambiko vandenyse sugautas bendras kiekis viršija orientacinį kiekį, metinis finansinis įnašas yra didinamas 65 EUR už kiekvieną papildomą sugautą toną. Tačiau bendra metinė Bendrijos mokama suma negali būti daugiau nei dvigubai didesnė už orientacinį kiekį atitinkančią sumą (1 300 000 EUR). Jei Bendrijos laivais sugautas kiekis viršija kiekį, kuris atitinka dvigubą bendrą metinę sumą, suma už kiekį, kuriuo viršijama ši riba, išmokama kitais metais.
   5.   1 dalyje nurodyta finansinio įnašo išmoka už pirmuosius metus mokama ne vėliau kaip 2007 m. spalio 31 d., o už kitus metus – ne vėliau kaip 2008 m., 2009 m., 2010 m. ir 2008 m. sausio 15 d.
   6.   Atsižvelgiant į 7 straipsnio nuostatas, šio finansinio įnašo panaudojimas yra išskirtinė Mozambiko valdžios institucijų kompetencija.
   7.   Finansinis įnašas mokamas į Valstybės iždo sąskaitą, atidarytą Mozambiko valdžios institucijų paskirtoje finansų įstaigoje.
   3 straipsnis
   Bendradarbiavimas siekiant atsakingos žvejybos – mokslinis bendradarbiavimas
   1.   Šalys įsipareigoja skatinti atsakingą žvejybą Mozambiko vandenyse.
   2.   Šio Protokolo galiojimo laikotarpiu Bendrija ir Mozambiko valdžios institucijos stebi išteklių būklės raidą Mozambiko žvejybos zonoje.
   3.   Nuo šio Protokolo įsigaliojimo datos Šalys bendru sutarimu nustato Susitarimo 4 straipsnio 2 dalyje numatytų mokslinių konsultacijų tvarką siekdamos parengti Susitarimo 9 straipsnyje nurodyto jungtinio komiteto darbą.
   4 straipsnis
   Žvejybos galimybių persvarstymas bendru sutarimu
   1.   1 straipsnyje nurodytos žvejybos galimybės bendru sutarimu gali būti padidintos, jei 3 straipsnio 4 dalyje nurodyto mokslinio susitikimo išvadomis patvirtinama, kad toks padidinimas nesukels grėsmės tausiam Mozambiko išteklių valdymui. Tokiu atveju 2 straipsnio 1 dalyje nurodytas finansinis įnašas yra didinamas proporcingai ir pro rata temporis. Tačiau bendra Europos bendrijos mokamo finansinio įnašo suma negali viršyti 2 straipsnio 1 dalyje nurodytos sumos daugiau nei dvigubai. Jei Bendrijos laivais sugauti kiekiai daugiau nei du kartus viršija 10 000 tonų, t. t. sudaro daugiau nei 20 000 tonų, suma už kiekį, kuriuo viršijama pastaroji riba, išmokama kitais metais.
   2.   Ir atvirkščiai, jei Šalys susitaria sumažinti 1 straipsnyje numatytas žvejybos galimybes, finansinis įnašas mažinamas proporcingai ir pro rata temporis.
   3.   Žvejybos galimybių paskirstymas įvairių kategorijų laivams taip pat gali būti po Šalių konsultacijų ir joms sutarus persvarstytas, jei laikomasi visų 3 straipsnyje nurodytame moksliniame susitikime pateiktų rekomendacijų dėl išteklių, kurie galėtų būti paveikti tokio perskirstymo, valdymo. Šalys susitaria dėl atitinkamo finansinio įnašo koregavimo, jei to reikia perskirsčius žvejybos galimybes.
   5 straipsnis
   Naujos žvejybos galimybės
   1.   Jei Bendrijos žvejybos laivai norėtų vykdyti 1 straipsnyje nenurodytą žvejybos veiklą, prieš Mozambiko valdžios institucijoms išduodant leidimą šiai naujai veiklai Šalys konsultuojasi tarpusavyje. Atitinkamais atvejais Šalys susitaria dėl šioms naujoms žvejybos galimybėms taikytinų sąlygų ir prireikus iš dalies pakeičia šį Protokolą ir jo priedą.
   2.   Šalys skatina bandomąją žvejybą Mozambiko vandenyse. Tuo tikslu vienai iš Šalių paprašius, jos konsultuojasi tarpusavyje ir kiekvienu konkrečiu atveju nustato šios žvejybos veiklos sąlygas ir kitus parametrus.
   Šalys vykdo žvalgomąją žvejybą pagal bendru sutarimu priimtus parametrus ir tuo tikslu nustatytas administracines nuostatas. Žvalgomosios žvejybos leidimai skiriami daugiausia šešiems mėnesiams.
   Jei Šalys nusprendžia, kad žvalgomosios žvejybos reisų rezultatai teigiami, Mozambiko Vyriausybė gali skirti naujų rūšių naujas žvejybos galimybes, kurios galiotų iki šio Protokolo galiojimo pabaigos. 2 straipsnio 1 dalyje nurodytas finansinis įnašas atitinkamai padidinamas.
   6 straipsnis
   Finansinio įnašo mokėjimo sustabdymas susiklosčius rimtoms aplinkybėms
   1.   Jei žvejybos veiklą Mozambiko vandenyse sutrukdo rimtos aplinkybės, išskyrus gamtos reiškinius, Europos bendrija gali sustabdyti 2 straipsnio 1 dalyje numatyto finansinio įnašo mokėjimą. Sprendimas dėl sustabdymo priimamas abiems Šalims pasikonsultavus tarpusavyje per du mėnesius nuo vienos iš Šalių prašymo pateikimo ir su sąlyga, kad Bendrija mokėjimo sustabdymo metu jau yra sumokėjusi visą mokėtiną sumą.
   2.   Finansinis įnašas vėl pradedamas mokėti, kai tik Šalys bendru susitarimu po konsultacijų nusprendžia, kad žvejybos veiklai trukdančių aplinkybių nebėra ir (arba) kad padėtis yra tinkama žvejybos veiklai toliau vykdyti.
   3.   Sustabdymui pasibaigus Šalys susitaria dėl aplinkybių, kuriomis Bendrijos laivai gali atnaujinti žvejybą.
   7 straipsnis
   Atsakingos žvejybos skatinimas Mozambiko vandenyse
   1.   Mozambiko Vyriausybės žuvininkystės sektoriaus politikos vykdymui remti naudojama šimtas procentų 2 straipsnyje nurodyto finansinio įnašo.
   Mozambikas yra atsakingas už atitinkamos sumos administravimą remiantis bendru Šalių sutarimu nustatytais tikslais ir pagal metines bei daugiametes programas.
   2.   Siekiant įgyvendinti 1 dalį, kai tik šis Protokolas įsigalioja ir ne vėliau kaip per tris mėnesius nuo tos dienos, Bendrija ir Mozambikas Susitarimo 9 straipsnyje numatytame jungtiniame komitete susitaria dėl daugiametės sektoriaus programos ir išsamių įgyvendinimo taisyklių, kurias pirmiausia sudaro:

               a)

               metinės ir daugiametės gairės dėl 1 dalyje nurodyto finansinio įnašo procentinės dalies ir specialių išmokų 2007 m. įgyvendintinoms iniciatyvoms panaudojimo;

               b)

               metiniai ir daugiamečiai tikslai, kuriuos įgyvendinant būtų siekiama skatinti atsakingą ir tausią žvejybą, atsižvelgiant į Mozambiko nustatytus nacionalinės žuvininkystės politikos ir kitų sričių politikos, susijusios su atsakingos ir tausios žvejybos įdiegimu arba turinčios tam poveikio, prioritetus, visų pirma žuvininkystės produktų gamybos sveikatos sąlygų gerinimą ir kompetentingų Mozambiko valdžios institucijų atliekamos kontrolės pajėgumų stiprinimą;

               c)

               kasmetinio rezultatų vertinimo kriterijai ir tvarka.

         3.   Visus siūlymus keisti daugiametę sektoriaus programą arba 2007 m. įgyvendintinoms iniciatyvoms skirtų specialių sumų panaudojimą turi patvirtinti abi Šalys jungtiniame komitete.
   4.   Mozambikas kasmet skiria 1 dalyje nurodytą procentinę dalį atitinkančią sumą daugiametei programai įgyvendinti. Pirmaisiais Protokolo taikymo metais apie šį paskirstymą turi būti pranešta Bendrijai tuo metu, kai jungtiniame komitete patvirtinama daugiametė sektoriaus programa. Apie paskirstymą visais kitais Protokolo taikymo metais Mozambikas Bendrijai praneša ne vėliau kaip prieš tai einančių metų rugsėjo 1 d.
   5.   Europos bendrija gali prašyti šio Protokolo 2 straipsnio 1 dalyje nurodyto finansinio įnašo koregavimo, kad programos įgyvendinimui skirtų finansinių išteklių faktinė suma būtų pritaikyta pagal šios programos įgyvendinimo rezultatus, jei tai pagrįsta remiantis metiniu daugiametės sektoriaus programos įgyvendinimo pažangos įvertinimu.
   8 straipsnis
   Ginčai – Protokolo taikymo sustabdymas
   1.   Šalių ginčai dėl šio Protokolo aiškinimo arba jo taikymo sprendžiami Šalims konsultuojantis Susitarimo 9 straipsnyje numatytame jungtiniame komitete, kuris prireikus yra sušaukiamas į neeilinį susitikimą siekiant draugiškai išspręsti ginčą.
   2.   Jei 1 dalyje nurodyto draugiško sprendimo negalima rasti ir jei laikoma, kad tarp Šalių kilęs ginčas yra rimtas, Protokolo taikymas gali būti sustabdytas vienos Šalies iniciatyva, nepažeidžiant 9 straipsnio nuostatų.
   3.   Kad sustabdytų Protokolo taikymą, suinteresuotoji Šalis apie savo ketinimą praneša raštu ne vėliau kaip likus trims mėnesiams iki dienos, kurią sustabdymas turėtų įsigalioti.
   4.   Jei šio Protokolo taikymas sustabdomas, Šalys ir toliau konsultuojasi, siekdamos draugiškai išspręsti ginčą. Kai draugiškas sprendimas randamas, šį Protokolą vėl pradedama taikyti, o finansinio įnašo suma proporcingai ir pro rata temporis sumažinama atsižvelgiant į šio Protokolo taikymo sustabdymo trukmę.
   9 straipsnis
   Protokolo taikymo sustabdymas dėl nemokėjimo
   Atsižvelgiant į 6 straipsnio nuostatas, Bendrijai neatlikus 2 straipsnyje numatytų mokėjimų, šio Protokolo taikymas gali būti sustabdytas tokiomis sąlygomis:

               a)

               jei per šio Protokolo 2 straipsnio 5 dalyje numatytą laikotarpį mokėjimas nėra atliktas, atitinkamos Mozambiko valdžios institucijos Europos Komisijai praneša apie nesumokėjimą. Komisija atlieka būtinus patikrinimus ir prireikus ne vėliau kaip per 60 darbo dienų nuo pranešimo gavimo dienos atlieka mokėjimą;

               b)

               jei nesumokėjimas patvirtinamas arba nepateikiama pateisinama priežastis per a punkte nurodytą laikotarpį, atitinkamos Mozambiko valdžios institucijos turi teisę sustabdyti šio Protokolo taikymą. Jos nedelsdamos apie tai informuoja Europos Komisiją;

               c)

               Protokolas vėl pradedamas taikyti, kai tik atliekamas atitinkamas mokėjimas.

         10 straipsnis
   Nacionalinė teisė
   Nepažeidžiant Susitarimo, šio Protokolo ir jo priedo bei priedėlių nuostatų, pagal šį Protokolą, jo priedą ir priedėlius veiklą vykdantiems Bendrijos laivams yra taikomi Mozambike galiojantys teisės aktai.
   11 straipsnis
   Panaikinimas
   Europos bendrijos ir Mozambiko Respublikos Vyriausybės susitarimo dėl žvejybos prie Mozambiko krantų priedas panaikinamas ir pakeičiamas šio Protokolo priedu.
   12 straipsnis
   Įsigaliojimas
   1.   Šis Protokolas ir jo priedas įsigalioja tą dieną, kurią Šalys praneša viena kitai apie tam būtinų procedūrų užbaigimą.
   2.   Šis Protokolas, jo priedas ir priedėliai taikomi nuo 2007 m. sausio 1 d.


title: 2004/861/EB: 2004 m. gruodžio 7 d. Tarybos sprendimas, iš dalies keičiantis Tarybos sprendimą 2002/883/EB dėl tolimesnės makrofinansinės pagalbos Bosnijai ir Hercegovinai

text:
17.12.2004

               LT

               Europos Sąjungos oficialusis leidinys

               L 370/80

      TARYBOS SPRENDIMAS

   2004 m. gruodžio 7 d.
   iš dalies keičiantis Tarybos sprendimą 2002/883/EB dėl tolimesnės makrofinansinės pagalbos Bosnijai ir Hercegovinai
   (2004/861/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 308 straipsnį,
   atsižvelgdama į Komisijos pasiūlymą (1),
   atsižvelgdama į Europos Parlamento nuomonę (2),
   kadangi:

               (1)

               Lapkričio 5 d. Tarybos sprendime 2002/883/EB (3) dėl tolimesnės makrofinansinės pagalbos Bosnijai ir Hercegovinai numatyta paskola, kurios didžiausia pagrindinė suma – 20 milijonų eurų, ir negrąžinama pagalba, kurios didžiausia suma – 40 milijonų eurų.

               (2)

               Dėl Europos Komisijos ir Bosnijos ir Hercegovinos sutartų reikalingų politikos reformų vėluojančio įgyvendinimo kol kas buvo galima išmokėti tik pirmąją (15 milijonų eurų) ir antrąją (20 milijonų eurų) pagalbos dalis. Trečioji ir galutinė pagalbos dalys, siekiančios iki 25 milijonų eurų, yra vis dar neišmokėtos.

               (3)

               Bosnija ir Hercegovina įsipareigojo toliau eiti ekonominio stabilizavimo ir reformų keliu. Sėkmingai įvykdžius ankstesnį TVF rezervinį susitarimą 2004 m. vasario mėn. vyko derybos dėl naujos TVF remiamos programos.

               (4)

               Be paramos, kurią gali suteikti tarptautinės finansinės institucijos, šaliai vis dar reikia papildomos išorinės finansinės paramos.

               (5)

               Sprendimas 2002/883/EB turėtų būti iš dalies keičiamas taip, kad būtų galima patvirtinti ir išmokėti negrąžinamas lėšas ir paskolos išmokas po 2004 m. lapkričio 9 d.

               (6)

               Šio sprendimo priėmimui Sutartyje nenumatyta kitų įgaliojimų, išskyrus nurodytuosius 308 straipsnyje.

               (7)

               Pasikonsultavusi su Ekonomikos ir finansų komitetu,

         NUSPRENDĖ:
   Vienintelis straipsnis
   Sprendimo 2002/883/EB 6 straipsnio antroji pastraipa pakeičiama taip:

      „Jis taikomas nuo 2004 m. lapkričio 8 d. iki 2005 m. birželio 30 d.“

      Priimta Briuselyje, 2004 m. gruodžio 7 d.

            Tarybos vardu

            Pimininkas

         G. ZALM

      (1)  OL C 290, 2004 11 27, p. 6.

      (2)  2004 m. spalio 28 d. pateikta nuomonė (dar nepaskelbta Oficialiajame leidinyje).

      (3)  OL L 308, 2002 11 9, p. 28.


title: 2011 m. gruodžio 19 d. Tarybos sprendimas 2011/858/BUSP, kuriuo iš dalies keičiamas Sprendimas 2010/784/BUSP dėl Europos Sąjungos policijos misijos Palestinos teritorijose (EUPOL COPPS) ir pratęsiamas jo galiojimo terminas

text:
21.12.2011

               LT

               Europos Sąjungos oficialusis leidinys

               L 338/54

         TARYBOS SPRENDIMAS 2011/858/BUSP
   2011 m. gruodžio 19 d.
   kuriuo iš dalies keičiamas Sprendimas 2010/784/BUSP dėl Europos Sąjungos policijos misijos Palestinos teritorijose (EUPOL COPPS) ir pratęsiamas jo galiojimo terminas
   EUROPOS SĄJUNGOS TARYBA,
   atsižvelgdama į Europos Sąjungos sutartį, ypač į jos 28 straipsnį, 42 straipsnio 4 dalį ir 43 straipsnio 2 dalį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2005 m. lapkričio 14 d. Taryba priėmė Bendruosius veiksmus 2005/797/BUSP (1) dėl Europos Sąjungos policijos misijos Palestinos teritorijose (EUPOL COPPS), kurie paskutinį kartą buvo pratęsti Tarybos sprendimu 2009/955/BUSP (2) ir nustojo galioti 2010 m. gruodžio 31 d.;

               (2)

               2010 m. gruodžio 17 d. Taryba priėmė Sprendimą 2010/784/BUSP (3), kuriuo nuo 2011 m. sausio 1 d. pratęsta Europos Sąjungos policijos misija Palestinos teritorijose ir kuris nustoja galioti 2011 m. gruodžio 31 d.;

               (3)

               2011 m. lapkričio 8 d. Politinis ir saugumo komitetas (toliau – PSK) rekomendavo EUPOL COPPS įgaliojimų techninio pobūdžio pratęsimą dar šešiems mėnesiams;

               (4)

               EUPOL COPPS turėtų būti dar kartą pratęsta nuo 2012 m. sausio 1 d. iki 2012 m. birželio 30 d. remiantis dabartiniais jos įgaliojimais;

               (5)

               taip pat būtina nustatyti orientacinę finansavimo sumą su EUPOL COPPS susijusioms išlaidoms padengti laikotarpiu nuo 2012 m. sausio 1 d. iki 2012 m. birželio 30 d.;

               (6)

               EUPOL COPPS bus vykdoma aplinkybėmis, kurios gali pablogėti ir galėtų kliudyti pasiekti Europos Sąjungos sutarties 21 straipsnyje nustatytus Sąjungos išorės veiksmų tikslus,

         PRIĖMĖ ŠĮ SPRENDIMĄ:
   1 straipsnis
   Sprendimas 2010/784/BUSP iš dalies keičiamas taip:

               1.

               12 straipsnis pakeičiamas taip:
               „12 straipsnis
               Saugumas
               1.   Civilinis operacijos vadas vadovauja misijos vadovo vykdomam saugumo priemonių planavimui ir užtikrina jų tinkamą bei veiksmingą įgyvendinimą EUPOL COPPS pagal 5, 6 ir 9 straipsnius, koordinuodamas savo veiklą su Europos išorės veiksmų tarnybos (EIVT) Saugumo direktoratu.
               2.   Misijos vadovas yra atsakingas už EUPOL COPPS saugumą ir užtikrinimą, kad būtų laikomasi EUPOL COPPS taikytinų būtiniausių saugumo reikalavimų, vadovaujantis Sąjungos politika dėl personalo, dislokuoto už Sąjungos ribų vykdyti veiksmų pagal Sutarties V antraštinę dalį ir ją papildančius dokumentus, saugumo.
               3.   Misijos vadovui padeda vyresnysis už misijos saugumą atsakingas pareigūnas, kuris yra atskaitingas misijos vadovui ir taip pat palaiko glaudžius darbinius santykius su EIVT Saugumo direktoratu.
               4.   Pagal OPLAN EUPOL COPPS darbuotojai, prieš pradėdami eiti pareigas, dalyvauja privalomuose mokymo saugumo klausimais kursuose. Jie taip pat reguliariai dalyvauja kvalifikacijos kėlimo mokymuose misijos vietoje, organizuojamuose vyresniojo už misijos saugumą atsakingo pareigūno.“;

               2.

               13 straipsnio 1 dalis pakeičiama taip:
               „1.   Orientacinė finansavimo suma, skirta su EUPOL COPPS susijusioms išlaidoms padengti laikotarpiu nuo 2011 m. sausio 1 d. iki 2011 m. gruodžio 31 d., yra 8 250 000 EUR.
               Orientacinė finansavimo suma, skirta su EUPOL COPPS susijusioms išlaidoms padengti laikotarpiu nuo 2012 m. sausio 1 d. iki 2012 m. birželio 30 d., yra 4 750 000 EUR.“;

               3.

               16 straipsnio antra pastraipa pakeičiama taip:
               „Jis nustoja galioti 2012 m. birželio 30 d.“

         2 straipsnis
   Šis sprendimas įsigalioja jo priėmimo dieną.
   Jis taikomas nuo 2012 m. sausio 1 d.

      Priimta Briuselyje 2011 m. gruodžio 19 d.

            Tarybos vardu

            Pirmininkas

         M. DOWGIELEWICZ

      (1)  OL L 300, 2005 11 17, p. 65.

      (2)  OL L 330, 2009 12 16, p. 76.

      (3)  OL L 335, 2010 12 18, p. 60.


title: 2004/711/EB: Europos Parlamento sprendimas 2004 m. balandžio 21 d. dėl biudžeto įvykdymo patvirtinimo Europos Sąjungos įstaigų vertimo centro direktoriui dėl jo biudžeto vykdymo 2002 finansiniais metais

text:
21.4.2004

               LT

               Europos Sąjungos oficialusis leidinys

               L 330/5

         EUROPOS PARLAMENTO SPRENDIMAS
   2004 m. balandžio 21 d.
   dėl biudžeto įvykdymo patvirtinimo Europos Sąjungos įstaigų vertimo centro direktoriui dėl jo biudžeto vykdymo 2002 finansiniais metais
   (2004/711/EB)

    ---documentbreak---

               21.4.2004

               LT

               Europos Sąjungos oficialusis leidinys

               L 330/5

         EUROPOS PARLAMENTO REZOLIUCIJA
   kurioje pateikiamos pastabos, lydinčios sprendimą dėl biudžeto įvykdymo patvirtinimo Europos Sąjungos įstaigų vertimo centro direktoriui dėl jo biudžeto vykdymo 2002 finansiniais metais


title: Prašymas ginti Aldo Patriciello imunitetą ir privilegijas 2009 m. balandžio 22 d. Europos Parlamento sprendimas dėl prašymo ginti Aldo Patriciello imunitetą ir privilegijas (2008/2323(IMM))

text:
8.7.2010

               LT

               Europos Sąjungos oficialusis leidinys

               CE 184/134

         2009 m. balandžio 22 d., trečiadienisPrašymas ginti Aldo Patriciello imunitetą ir privilegijas
   P6_TA(2009)0233
   2009 m. balandžio 22 d. Europos Parlamento sprendimas dėl prašymo ginti Aldo Patriciello imunitetą ir privilegijas (2008/2323(IMM))
   2010/C 184 E/28

      Europos Parlamentas,
   atsižvelgdamas į Aldo Patriciello prašymą ginti jo imunitetą Kampobaso apylinkės teisme vykstančiame baudžiamajame procese, pateiktą 2008 m. lapkričio 11 d. ir paskelbtą per 2008 m. lapkričio 20 d. plenarinį posėdį,
   susipažinęs su Aldo Patriciello paaiškinimais, pateiktais pagal Darbo tvarkos taisyklių 7 straipsnio 3 dalį,
   atsižvelgdamas į 1965 m. balandžio 8 d. Protokolo dėl Europos Bendrijų privilegijų ir imunitetų (Protokolas) 9 ir 10 straipsnius ir į 1976 m. rugsėjo 20 d. Akto dėl atstovų į Europos Parlamentą rinkimų remiantis tiesiogine visuotine rinkimų teise 6 straipsnio 2 dalį,
   atsižvelgdamas į Europos Bendrijų Teisingumo Teismo 1964 m. gegužės 12 d., 1986 m. liepos 10 d. ir 2008 m. spalio 21 d. sprendimus (1),
   atsižvelgdamas į Darbo tvarkos taisyklių 6 straipsnio 3 dalį ir 7 straipsnį,
   atsižvelgdamas į Teisės reikalų komiteto išvadas (A6–0196/2009),

               A.

               kadangi Aldas Patriciellas yra Europos Parlamento narys, kurio įgaliojimus Parlamentas patikrino 2006 m. birželio 15 d.,

               B.

               kadangi, pasak Teisingumo Teismo, Europos Parlamentas ir nacionalinės teisminės institucijos turi bendradarbiauti, siekiant išvengti skirtingo Protokolo nuostatų aiškinimo ir taikymo; kadangi dėl šios priežasties, kai Europos Parlamento nariui pareiškiamas ieškinys nacionaliniame teisme ir šiam teismui pranešama, kad pradėta šio nario privilegijų ir imunitetų gynimo procedūra, numatyta Darbo tvarkos taisyklių 6 straipsnio 3 dalyje, šis teismas turi sustabdyti bylos nagrinėjimą ir paprašyti Parlamento kuo greičiau pareikšti savo nuomonę (2),

               C.

               kadangi pagal Protokolo 10 straipsnį Europos Parlamento nariai sesijų metu naudojasi – savo valstybės teritorijoje – imunitetais, kurie toje valstybėje yra suteikiami parlamento nariams, ir imunitetu negali naudotis narys, užkluptas darantis nusikaltimą; kadangi tai nekliudo Parlamentui pasinaudoti savo teise atšaukti vieno iš narių imunitetą,

               D.

               kadangi šiuo atveju taikytina Italijos Konstitucijos 68 straipsnio 2 dalis, pagal kurią, netaikant jokių ypatingų formalumų, leidžiama iškelti baudžiamąją bylą parlamento nariui, turint mintyje toje dalyje numatytą nuostatą, kad be parlamento rūmų, kuriems priklauso parlamento narys, leidimo joks parlamento narys ar jo gyvenamoji vieta negali būti apieškomi, taip pat parlamento nario negalima sulaikyti ar kitaip suvaržyti jo asmeninės laisvės arba laikyti įkalintą, išskyrus tuos atvejus, kai reikia vykdyti galutinį apkaltinamąjį nuosprendį, kai Parlamento narys užklumpamas darantis nusikaltimą, už kurį privaloma jį suimti (flagrante delicto atvejis),

               E.

               kadangi pagal galiojančias Protokolo nuostatas Europos Parlamentui nesuteikiama priemonių imtis privalomų veiksmų siekiant apginti Aldą Patriciellą,

               1.

               nusprendžia neginti Aldo Patriciello imuniteto ir privilegijų;

               2.

               paveda Pirmininkui nedelsiant perduoti šį sprendimą ir atsakingo komiteto pranešimą kompetentingoms Italijos Respublikos institucijoms.

      (1)  Byla Nr. 101/63, Wagner/Fohrmann ir Krier, 1964 m. Rinkinys, 383 puslapis, byla Nr. 149/85, Wybot/Faure ir kiti, 1986 m. Rinkinys, 2391 puslapis ir sujungtos bylos C-200/07 ir C-201/07, Marra prieš De Gregorio ir Clemente, dar nepaskelbtos Rinkinyje.

      (2)  Sujungtos bylos C-200/07 ir C-201/07, Marra, 42 ir 43 dalys.


title: 2015 m. balandžio 21 d. Politinio ir saugumo komiteto sprendimas (BUSP) 2015/665 dėl trečiųjų valstybių įnašų į Europos Sąjungos BSGP karinę patariamąją misiją Centrinės Afrikos Respublikoje (EUMAM RCA) priėmimo (EUMAM RCA/2/2015)

text:
29.4.2015

               LT

               Europos Sąjungos oficialusis leidinys

               L 110/13

         POLITINIO IR SAUGUMO KOMITETO SPRENDIMAS (BUSP) 2015/665
   2015 m. balandžio 21 d.
   dėl trečiųjų valstybių įnašų į Europos Sąjungos BSGP karinę patariamąją misiją Centrinės Afrikos Respublikoje (EUMAM RCA) priėmimo (EUMAM RCA/2/2015)
   POLITINIS IR SAUGUMO KOMITETAS,
   atsižvelgdamas į Europos Sąjungos sutartį, ypač į jos 38 straipsnio trečią pastraipą,
   atsižvelgdamas į 2015 m. sausio 19 d. Tarybos sprendimą (BUSP) 2015/78 dėl Europos Sąjungos BSGP karinės patariamosios misijos Centrinės Afrikos Respublikoje (EUMAM RCA) (1), ypač į jo 8 straipsnio 2 dalį,
   kadangi:

               (1)

               pagal Sprendimo (BUSP) 2015/78 8 straipsnio 2 dalį Taryba įgaliojo Politinį ir saugumo komitetą (toliau – PSK) priimti atitinkamus sprendimus dėl trečiųjų valstybių siūlomų įnašų priėmimo;

               (2)

               EUMAM RCA ES misijos vadui pateikus rekomendaciją dėl Moldovos Respublikos (toliau – Moldova) ir Gruzijos pasiūlymų dėl įnašų ir Europos Sąjungos kariniam komitetui patarus, tie pasiūlymai turėtų būti priimti;

               (3)

               pagal prie Europos Sąjungos sutarties ir Sutarties dėl Europos Sąjungos veikimo pridėto Protokolo Nr. 22 dėl Danijos pozicijos 5 straipsnį Danija nedalyvauja rengiant ir įgyvendinant su gynyba susijusius Sąjungos sprendimus bei veiksmus,

         PRIĖMĖ ŠĮ SPRENDIMĄ:
   1 straipsnis
   1.   Moldovos ir Gruzijos pasiūlymai dėl įnašų į Europos Sąjungos BSGP karinę patariamąją misiją Centrinės Afrikos Respublikoje (EUMAM RCA) yra priimami ir laikomi reikšmingais.
   2.   Moldova ir Gruzija atleidžiamos nuo finansinių įnašų į EUMAM RCA biudžetą.
   2 straipsnis
   Šis sprendimas įsigalioja jo priėmimo dieną.

      Priimta Briuselyje 2015 m. balandžio 21 d.

            Politinio ir saugumo komiteto vardu

            Pirmininkas

         W. STEVENS

      (1)  OL L 13, 2015 1 20, p. 8.


title: 2006/629/EB: 2006 m. rugsėjo 15 d. Tarybos sprendimas dėl Regionų komiteto nario, atstovaujančio Lietuvai, skyrimo

text:
20.9.2006

               LT

               Europos Sąjungos oficialusis leidinys

               L 256/16

      TARYBOS SPRENDIMAS

   2006 m. rugsėjo 15 d.
   dėl Regionų komiteto nario, atstovaujančio Lietuvai, skyrimo
   (2006/629/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 263 straipsnį,
   atsižvelgdama į Lietuvos Vyriausybės pasiūlymą,
   kadangi:

               (1)

               2006 m. sausio 24 d. Taryba priėmė Sprendimą 2006/116/EB (1) dėl Regionų komiteto narių ir pakaitinių narių skyrimo laikotarpiui nuo 2006 m. sausio 26 d. iki 2010 m. sausio 25 d.

               (2)

               Regionų komiteto nario vieta tapo laisva pasibaigus Virginijos LUKOŠIENĖS mandatui,

         NUSPRENDĖ:
   1 straipsnis
   Likusiam kadencijos laikui iki 2010 m. sausio 25 d. Regionų komiteto nare vietoj Virginijos LUKOŠIENĖS skiriama Stasė SKUTULIENĖ, Šilutės rajono savivaldybės tarybos narė.
   2 straipsnis
   Šis sprendimas įsigalioja jo priėmimo dieną.

      Priimta Briuselyje, 2006 m. rugsėjo 15 d.

            Tarybos vardu

            Pirmininkas

         E. TUOMIOJA

      (1)  OL L 56, 2006 2 25, p. 75.


title: 2017 m. sausio 27 d. Tarybos sprendimas (BUSP) 2017/153, kuriuo iš dalies keičiamas Sprendimas 2011/72/BUSP dėl ribojamųjų priemonių, taikytinų tam tikriems asmenims ir subjektams atsižvelgiant į padėtį Tunise

text:
28.1.2017

               LT

               Europos Sąjungos oficialusis leidinys

               L 23/19

         TARYBOS SPRENDIMAS (BUSP) 2017/153
   2017 m. sausio 27 d.
   kuriuo iš dalies keičiamas Sprendimas 2011/72/BUSP dėl ribojamųjų priemonių, taikytinų tam tikriems asmenims ir subjektams atsižvelgiant į padėtį Tunise
   EUROPOS SĄJUNGOS TARYBA
   atsižvelgdama į Europos Sąjungos sutartį, ypač į jos 29 straipsnį,
   atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
   kadangi:

               (1)

               2011 m. sausio 31 d. Taryba priėmė Sprendimą 2011/72/BUSP (1) dėl ribojamųjų priemonių, taikytinų tam tikriems asmenims ir subjektams atsižvelgiant į padėtį Tunise;

               (2)

               Sprendime 2011/72/BUSP išdėstytos ribojamosios priemonės taikomos iki 2017 m. sausio 31 d. Remiantis to sprendimo peržiūros rezultatais, ribojamųjų priemonių taikymas turėtų būti pratęstas iki 2018 m. sausio 31 d. Be to, reikėtų atnaujinti su dviem į sąrašą įtrauktais asmenimis susijusią tapatybės nustatymo informaciją;

               (3)

               todėl Sprendimas 2011/72/BUSP turėtų būti atitinkamai iš dalies pakeistas,

         PRIĖMĖ ŠĮ SPRENDIMĄ:
   1 straipsnis
   Sprendimas 2011/72/BUSP iš dalies keičiamas taip:

               1.

               5 straipsnis pakeičiamas taip:
               „5 straipsnis
               Šis sprendimas taikomas iki 2018 m. sausio 31 d. Jis nuolat peržiūrimas. Prireikus jis gali būti atnaujinamas ar iš dalies keičiamas, jei Taryba mano, kad jame numatyti tikslai nepasiekti.“;

               2.

               Priedas iš dalies keičiamas kaip nurodyta šio sprendimo priede.

         2 straipsnis
   Šis sprendimas įsigalioja jo paskelbimo Europos Sąjungos oficialiajame leidinyje dieną.

      Priimta Briuselyje 2017 m. sausio 27 d.

            Tarybos vardu

            Pirmininkas

         E. SCICLUNA

      (1)  2011 m. sausio 31 d. Tarybos sprendimas 2011/72/BUSP dėl ribojamųjų priemonių, taikytinų tam tikriems asmenims ir subjektams atsižvelgiant į padėtį Tunise (OL L 28, 2011 2 2, p. 62).

      PRIEDAS
      Su šiais į Sprendimo 2011/72/BUSP priedą įtrauktais asmenimis susiję įrašai pakeičiami toliau nurodytais įrašais:

                     Vardas, pavardė

                     Tapatybės nustatymo informacija

                     Įtraukimo į sąrašą motyvai

                     „27.

                     Sirine (Cyrine) Bent Zine El Abidine Ben Haj Hamda BEN ALI

                     Tunisietė, gimusi 1971 m. rugpjūčio 21 d. Bardo, Naïma EL KEFI dukra, Mohamed Marwan MABROUK sutuoktinė, nacionalinės tapatybės kortelės Nr. 05409131.
                     Tuniso paso Nr. x599070, išduotas 2016 m. lapkričio mėn., galioja iki 2021 11 21.,

                     Asmuo, kurio atžvilgiu Tuniso valdžios institucijos vykdo teisminius tyrimus dėl bendrininkavimo valstybės pareigūnui neteisėtai pasisavinant valstybės lėšas, bendrininkavimo valstybės pareigūnui piktnaudžiaujant tarnyba taip, kad buvo suteiktas nepagrįstas pranašumas trečiajam asmeniui ir padaryta žala administracijai, ir darant neteisėtą įtaką valstybės pareigūnui siekiant tiesiogiai ar netiesiogiai gauti naudos kitam asmeniui.

                     28.

                     Mohamed Marwan Ben Ali Ben Mohamed MABROUK

                     Tunisietis, gimęs 1972 m. kovo 11 d. Tunise, Jaouida El BEJI sūnus, Sirine BEN ALI sutuoktinis, generalinis direktorius, gyvenamosios vietos adresas: 8 rue du Commandant Béjaoui – Carthage – Tunis, nacionalinės tapatybės kortelės Nr. 04766495. Prancūzijos paso Nr. 11CK51319, galioja iki 2021 8 1.

                     Asmuo, kurio atžvilgiu Tuniso valdžios institucijos vykdo teisminius tyrimus dėl bendrininkavimo valstybės pareigūnui neteisėtai pasisavinant valstybės lėšas, bendrininkavimo valstybės pareigūnui piktnaudžiaujant tarnyba taip, kad buvo suteiktas nepagrįstas pranašumas trečiajam asmeniui ir padaryta žala administracijai, ir darant neteisėtą įtaką valstybės pareigūnui siekiant tiesiogiai ar netiesiogiai gauti naudos kitam asmeniui.“


title: 2006/833/EB: 2006 m. balandžio 27 d. Europos Parlamento sprendimas, Europos darbuotojų saugos ir sveikatos agentūros dėl 2004 finansinių metų sąskaitų uždarymo

text:
6.12.2006

               LT

               Europos Sąjungos oficialusis leidinys

               L 340/97

         EUROPOS PARLAMENTO SPRENDIMAS
   2006 m. balandžio 27 d.
   Europos darbuotojų saugos ir sveikatos agentūros dėl 2004 finansinių metų sąskaitų uždarymo
   (2006/833/EB)
   EUROPOS PARLAMENTAS,

               —

               atsižvelgdamas į Europos darbuotojų saugos ir sveikatos agentūros 2004 finansinių metų galutines finansines ataskaitas (1),

               —

               atsižvelgdamas į Audito Rūmų pranešimą apie Europos darbuotojų saugos ir sveikatos agentūros 2004 finansinių metų metines finansines ataskaitas su agentūros atsakymais (2),

               —

               atsižvelgdamas į 2006 m. kovo 14 d. Tarybos rekomendaciją (5972/2006 – C6-0093/2006),

               —

               atsižvelgdamas į EB sutartį, ypač į jos 276 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,

               —

               atsižvelgdamas į 1994 m. liepos 18 d. Tarybos reglamentą (EB) Nr. 2062/94, įsteigiantį Europos darbuotojų saugos ir sveikatos agentūrą (4), ypač į jo 14 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,

               —

               atsižvelgdamas į Darbo tvarkos taisyklių 71 straipsnį ir V priedą,

               —

               atsižvelgdamas į Biudžeto kontrolės komiteto pranešimą ir Užimtumo ir socialinių reikalų komiteto nuomonę (A6-0099/2006),

               1.

               atkreipia dėmesį į šiuos Europos darbuotojų saugos ir sveikatos agentūros 2004 ir 2003 finansinių metų ataskaitų skaičius;
               2004 ir 2003 finansinių metų pajamų ir išlaidų ataskaita

                           (1000 EUR)

                           2004

                           2003

                           Pajamos

                           Bendrijos subsidijos

                           9 542

                           11 641

                           Kitos subsidijos

                           66

                           66

                           Kitos pajamos

                           111

                           157

                           PHARE pajamos

                           121

                           824

                              Iš viso pajamų (a)

                              9 840

                              12 688

                           Išlaidos

                              Darbuotojai – Biudžeto I antraštinė dalis

                           Mokėjimai

                           3 379

                           3 245

                           Perkelti asignavimai

                           60

                           87

                              Administracija – Biudžeto II antraštinė dalis

                           Mokėjimai

                           966

                           1 146

                           Perkelti asignavimai

                           248

                           186

                              Einamoji veikla – Biudžeto III antraštinė dalis

                           Mokėjimai (6)

                           2 426

                           2 559

                           Perkelti asignavimai

                           2 549

                           5 859

                              PHARE išlaidos

                           Mokėjimai

                           0

                           548

                           Perkelti asignavimai

                           0

                           502

                              Iš viso išlaidų (b)

                              9 628

                              14 131

                              Finansinių metų rezultatas (c = a-b) (7)

                              212

                              - 1 443

                           Likutis, perkeltas iš ankstesnių finansinių metų

                           - 1 987

                           - 1 108

                           Iš ankstesnių finansinių metų perkelti ir panaikinti asignavimai

                           887

                           766

                           Pakartotiniam naudojimui skirtos sumos, kurios buvo perkeltos iš ankstesnių finansinių metų ir nepanaudotos

                           0

                           1

                           RO (PHAREII)

                           144

                           0

                           Mokėjimai įsipareigojimams, panaikinti 2002 m.

                           0

                           - 191

                           Valiutų keitimo kurso skirtumai

                           0

                           4

                           Komisijai grąžintina PHARE suma

                           - 39

                           0

                           Koreguojamieji įrašai

                           3

                           - 16

                              Finansinių metų rezultatas prieš atliekant ekonominės veiklos patikslinimus (d)

                              - 779

                              - 1 987

                           Susigrąžintinos biudžeto pajamos

                           0

                           850

                           Kitos susigrąžintinos pajamos

                           0

                           3

                           Ilgalaikio turto įsigijimas

                           58

                           207

                           Nusidėvėjimas

                           - 175

                           - 186

                           Atsargos

                           - 6

                           0

                           Ilgalaikio turto pašalinimas iš apyvartos

                           - 91

                           0

                           Nusidėvėjimas

                           88

                           0

                           Kitos išlaidos

                           - 34

                           - 1

                              Ekonominės veiklos patikslinimai (e)

                              - 161

                              873

                              Finansinių metų likutis (d+e)

                              - 940

                              - 1 113

                              Pastaba: Bendrosios sumos gali skirtis dėl apvalinimo.

               2.

               pritaria Europos darbuotojų saugos ir sveikatos agentūros 2004 finansinių metų sąskaitų uždarymui;

               3.

               paveda Pirmininkui perduoti šį sprendimą Europos darbuotojų saugos ir sveikatos agentūros direktoriui, Tarybai, Komisijai ir Audito Rūmams bei paskelbti jį Europos Sąjungos oficialiajame leidinyje (L serijoje).

         Josep BORRELL FONTELLES

            Pirmininkas

         Julian PRIESTLEY

            Generalinis sekretorius

      (1)  OL C 269, 2005 10 28, p. 1.

      (2)  OL C 332, 2005 12 28, p. 23.

      (3)  OL L 248, 2002 9 16, p. 1.

      (4)  OL L 216, 1994 8 20, p. 1. Reglamentas su paskutiniais pakeitimais, padarytais Reglamentu (EB) Nr. 1112/2005 (OL L 184, 2005 7 15, p. 5).

      (5)  OL L 357, 2002 12 31, p. 72. Reglamentas su pakeitimais, padarytais Reglamentu (EB, Euratomas) Nr. 1261/2005 (OL L 201, 2005 8 2, p. 3).

      (6)  Į šią sumą įtraukti iš 2004 m. pakartotiniam naudojimui skirtų asignavimų atlikti mokėjimai (18 573 EUR).

      (7)  Skaičiuota laikantis 2000 m. gegužės 22 d. Tarybos reglamento (EB, EURATOMAS) Nr. 1150/2000 15 straipsnyje nustatytų principų (OL L 130, 2000 5 31, p. 8).

      Pastaba: Bendrosios sumos gali skirtis dėl apvalinimo.
    ---documentbreak---

               6.12.2006

               LT

               Europos Sąjungos oficialusis leidinys

               L 340/100

         EUROPOS PARLAMENTO REZOLIUCIJA
   su pastabomis, kurios sudaro neatskiriamą sprendimo dėl 2004 finansinių metų Europos darbuotojų saugos ir sveikatos agentūros biudžeto įvykdymo patvirtinimo dalį
   EUROPOS PARLAMENTAS,

               —

               atsižvelgdamas į Europos darbuotojų saugos ir sveikatos agentūros 2004 finansinių metų galutines finansines ataskaitas (1),

               —

               atsižvelgdamas į Audito Rūmų pranešimą apie Europos darbuotojų saugos ir sveikatos agentūros 2004 finansinių metų finansines ataskaitas su agentūros atsakymais (2),

               —

               atsižvelgdamas į 2006 m. kovo 14. Tarybos rekomendaciją (5972/2006 – C6-0093/2006),

               —

               atsižvelgdamas į EB sutartį, ypač į jos 276 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (3), ypač į jo 185 straipsnį,

               —

               atsižvelgdamas į 1994 m. liepos 18 d. Tarybos reglamentą (EB) Nr. 2062/94, įsteigiantį Europos darbuotojų saugos ir sveikatos agentūrą (4), ypač į jo 14 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į Reglamento (EB, Euratomas) Nr. 2343/2002 94 straipsnį,

               —

               atsižvelgdamas į Darbo tvarkos taisyklių 71 straipsnį ir V priedą,

               —

               atsižvelgdamas į Biudžeto kontrolės komiteto pranešimą ir Užimtumo ir socialinių reikalų komiteto nuomonę (A6-0099/2006),

               A.

               kadangi Audito Rūmai pranešė, kad buvo gautas pagrįstas patikinimas, kad 2004 m. gruodžio 31 d. pasibaigusios finansinių metų metinės ataskaitos yra patikimos ir kad jose atspindimos operacijos iš esmės yra teisėtos ir tvarkingos,

               B.

               kadangi Audito Rūmai pranešė, kad buvo gautas pagrįstas patikinimas iš visų agentūrų, tačiau išreiškė aiškias abejones dėl Europos rekonstrukcijos agentūros, Europos profesinio mokymo plėtros centro, Europos mokymo fondo, Europos rasizmo ir ksenofobijos kontrolės centro ir Europos maisto saugos tarnybos 2004 finansinių metų,

               1.

               primena, kad pagal Finansinio reglamento 185 straipsnį Parlamentas sprendžia dėl Bendrijų įsteigtų įstaigų, turinčių juridinio asmens statusą ir faktiškai gaunančių iš biudžeto mokamas subsidijas, biudžeto įvykdymo; tačiau pažymi, kad ne visos šios įstaigos yra visiškai ar bent iš dalies finansuojamos dotacijomis iš biudžeto; pabrėžia, kad dėl to biudžeto įvykdymo patvirtinimo sprendimas apima ir biudžetinį, ir nebiudžetinį šių įstaigų finansavimą; mano, kad nepriimtina, jog kai kurios Sąjungos sukurtos įstaigos atskaitingos ne tik už iš biudžeto, bet ir iš kitų šaltinių gautų, pajamų išlaidas, nors kitos, negaunančios biudžeto subsidijų, nėra atskaitingos; pritaria principui, pagal kurį Europos Parlamentas suteikia suteikti biudžeto įvykdymo patvirtinimą visoms Bendrijos agentūroms, neatsižvelgiant į tai, ar jos gauna dotacijas iš biudžeto ar ne ir neatsižvelgiant į tai, kad agentūros steigimo dokumente nurodyta kita jos biudžeto įvykdymo patvirtinimą suteikianti institucija; laikosi nuomonės, kad reikia peržiūrėti visus dokumentus, kurie prieštarauja šiam principui;

               2.

               mano, kad labai naudinga yra Audito Rūmų pranešime pateikiama 1 lentelė (pirmą kartą pateikta sprendžiant dėl 2003 m. biudžeto įvykdymo), kurioje apibendrinamos agentūros galios ir įpareigojimai, valdymas, ištekliai, veikla ir teikiamos paslaugos; pažymi, kad 1 lentelės informaciją pateikia agentūra; prašo Audito Rūmus patikrinti 1 lentelėje pateiktus duomenis;

               3.

               reikalauja, kad agentūros ne tik tinkamai leistų pinigus, bet ir siektų leisti juos kiek įmanoma veiksmingiau ir efektyviau; ragina Audito Rūmus apsvarstyti galimybę išplėsti savo specialius metinius pranešimus dėl agentūrų ir įtraukti į juos rezultatų ir pasiektų tikslų tyrimą; remdamasis tuo ir savo rezoliucijomis dėl 2003 finansinių metų biudžeto įvykdymo patvirtinimo, ragina atsižvelgti į šiuos reikalavimus: kiek įmanoma vengti skirtingų agentūrų veiklos dubliavimosi ir nurodyti priemones, kuriomis siekiama geriau laikytis skaidrumo principo palaikant ryšius su visuomene, ir Bendrijos pozityviosios diskriminacijos priemones, kuriomis siekiama lyčių lygybės įdarbinant, vykdant mokymus ir skirstant pareigas;

               4.

               pabrėžia, kad ne visų Bendrijos agentūrų įvaizdis yra geras ir ne apie visas iš jų spauda atsiliepia teigiamai, tačiau daugelis iš jų nėra nusipelniusios tokio prasto įvaizdžio; pažymi, kad apie tai reikėtų informuoti Europos Sąjungos piliečius, tinkamomis priemonėmis atskleidžiant jiems šių agentūrų darbo tikslus ir rezultatus; ragina Komisiją siekiant šio tikslo imtis, jos manymu, būtinų priemonių;

               5.

               pabrėžia, kad 2004 m. Europos Sąjungos plėtra turėjo įvairialypį poveikį Bendrijos agentūrų struktūrai ir jų veiklos pobūdžiui ir kad keletas iš jų pažymi tai savo veiklos ataskaitose, ypač atkreipdamos dėmesį į jų administratorių skaičiaus padidėjimą; ragina Komisiją išnagrinėti tikrus arba numanomus sunkumus ir pasiūlyti reikiamus reguliavimo pakeitimus;

               6.

               pažymi, kad Komisija įsipareigojo suderinti savo generalinių direktoratų veiklos ataskaitų teikimą; ragina tą patį požiūrį taikyti ir Bendrijos agentūrų veiklos ataskaitoms, nes jos būna labai įvairaus turinio; ragina Komisiją aiškiai nurodyti Bendrijos agentūroms, kokią informaciją jos privalo pateikti ir kuriuos veiklos aspektus turi apibūdinti ataskaitose;

               7.

               sveikina agentūrą sumažinus perkėlimus; ragina toliau siekti, kad dar labiau sumažėtų perkėlimų;

               8.

               ragina agentūrą kuo greičiau parengti rizikos analize pagrįstas išsamias taisykles dėl jos naujojo finansinio reglamento ir vidaus kontrolės procedūrų;

               9.

               reikalauja, kad agentūra laikytųsi taisyklių, susijusių su sutarčių trukme;

               10.

               tikisi, kad agentūra ateityje įtrauks neigiamus balansus į metinį ir pataisytus ateinančių finansinių metų biudžetus;

               11.

               ragina Komisiją padėti agentūroms kiek įmanoma tiksliau laikytis kitų metų darbo plano, leidžiant tinkamai planuoti ir įgyvendinti veiklą, ypač išvengti didelių paskutinės minutės darbo krūvio pakeitimų;

               12.

               prašo Komisijos pagerinti agentūrų tarpusavio sąveiką, padarant bendradarbiavimą veiksmingesniu, vengiant darbo dubliavimo ir įveikiant įvairias kliūtis, ypač dėl bendrų sričių, susijusių, pavyzdžiui, su mokymais, Bendrijos politikos krypčių įgyvendinimu, naujausių valdymo sistemų panaudojimu ir su patikimu biudžeto valdymu susijusių problemų sprendimu.

      (1)  OL C 269, 2005 10 28, p. 1.

      (2)  OL C 332, 2005 12 28, p. 23.

      (3)  OL L 248, 2002 9 16, p. 1.

      (4)  OL L 216, 1994 8 20, p. 1. Reglamentas su paskutiniais pakeitimais, padarytais Reglamentu (EB) Nr. 1112/2005 (OL L 184, 2005 7 15, p. 5).

      (5)  OL L 357, 2002 12 31, p. 72. Reglamentas su pakeitimais, padarytais Reglamentu (EB, Euratomas) Nr. 1261/2005 (OL L 201, 2005 8 2, p. 3).


title: 2004/884/EB: 2004 m. gruodžio 13 d. Tarybos sprendimas, dėl Regionų komiteto Austrijos pakaitinio nario skyrimo

text:
22.12.2004

               LT

               Europos Sąjungos oficialusis leidinys

               L 374/72

      TARYBOS SPRENDIMAS

   2004 m. gruodžio 13 d.
   dėl Regionų komiteto Austrijos pakaitinio nario skyrimo
   (2004/884/EB)
   EUROPOS SĄJUNGOS TARYBA,
   atsižvelgdama į Europos bendrijos steigimo sutartį, ypač į jos 263 straipsnį,
   atsižvelgdama į Austrijos Vyriausybės pasiūlymą,
   kadangi:

               (1)

               2002 m. sausio 22 d. Taryba priėmė sprendimą dėl Regionų komiteto narių ir pakaitinių narių skyrimo (1),

               (2)

               dėl Manfred DÖRLER mirties, apie kurią Tarybai buvo pranešta 2004 m. spalio 6 d., tapo laisva Regionų komiteto pakaitinio nario vieta,

         NUSPRENDĖ:
   Vienintelis straipsnis
   Gebhard HALDER, Landtagspräsident, Vorarlberger Landtag, skiriamas Regionų komiteto pakaitiniu nariu vietoj Manfred DÖRLER likusiam jo kadencijos laikui iki 2006 m. sausio 25 d.

      Priimta Briuselyje, 2004 m. gruodžio 13 d.

            Tarybos vardu

            Pirmininkas

         B. R. BOT

      (1)  OL L 24, 2002 1 26, p. 38.


title: 2011/228/ES: 2010 m. gruodžio 13 d. Tarybos sprendimas dėl Europos Sąjungos ir Žaliojo Kyšulio Respublikos susitarimo dėl oro susisiekimo paslaugų tam tikrų aspektų pasirašymo Sąjungos vardu ir laikino taikymo

text:
9.4.2011

               LT

               Europos Sąjungos oficialusis leidinys

               L 96/1

         TARYBOS SPRENDIMAS
   2010 m. gruodžio 13 d.
   dėl Europos Sąjungos ir Žaliojo Kyšulio Respublikos susitarimo dėl oro susisiekimo paslaugų tam tikrų aspektų pasirašymo Sąjungos vardu ir laikino taikymo
   (2011/228/ES)
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 5 dalimi,
   atsižvelgdama į Europos Komisijos pasiūlymą,
   kadangi:

               (1)

               2003 m. birželio 5 d. sprendimu Taryba įgaliojo Komisiją su trečiosiomis šalimis pradėti derybas dėl galiojančių dvišalių susitarimų tam tikrų nuostatų pakeitimo Sąjungos lygmens susitarimu.

               (2)

               Laikydamasi 2003 m. birželio 5 d. Tarybos sprendimo priede nustatytos tvarkos ir nurodymų, Komisija Sąjungos vardu susitarė su Žaliojo Kyšulio Respublika dėl Susitarimo dėl oro susisiekimo paslaugų tam tikrų aspektų (toliau – Susitarimas).

               (3)

               Susitarimas turėtų būti pasirašytas ir laikinai taikomas, su sąlyga, kad jis turi būti sudarytas,

         PRIĖMĖ ŠĮ SPRENDIMĄ:
   1 straipsnis
   Europos Sąjungos ir Žaliojo Kyšulio Respublikos susitarimo dėl oro susisiekimo paslaugų tam tikrų aspektų (toliau – Susitarimas) pasirašymas patvirtinamas Sąjungos vardu, su sąlyga, kad Susitarimas turi būti sudarytas.
   Susitarimo tekstas pridedamas prie šio sprendimo.
   2 straipsnis
   Tarybos pirmininkas įgaliojamas paskirti asmenį (-is), įgaliotą (-us) Sąjungos vardu pasirašyti Susitarimą, su sąlyga, kad jis turi būti sudarytas.
   3 straipsnis
   Kol Susitarimas įsigalios, jis laikinai taikomas nuo pirmojo mėnesio po to, kai šalys praneša viena kitai apie Susitarimui įsigalioti būtinų procedūrų užbaigimą, pirmos dienos (1).
   4 straipsnis
   Tarybos pirmininkas įgaliojamas pateikti Susitarimo 8 straipsnio 2 dalyje numatytą pranešimą.
   5 straipsnis
   Šis sprendimas įsigalioja jo priėmimo dieną.

      Priimta Briuselyje 2010 m. gruodžio 13 d.

            Tarybos vardu

            Pirmininkas

         K. PEETERS

      (1)  Datą, nuo kurios Susitarimas bus laikinai taikomas, Tarybos Generalinis sekretoriatas paskelbs Europos Sąjungos oficialiajame leidinyje.
    ---documentbreak---

               9.4.2011

               LT

               Europos Sąjungos oficialusis leidinys

               L 96/1

         Europos Sąjungos ir Žaliojo Kyšulio Respublikos
   SUSITARIMAS
   dėl oro susisiekimo paslaugų tam tikrų aspektų
   EUROPOS SĄJUNGA (toliau – Sąjunga)
   ir
   ŽALIOJO KYŠULIO RESPUBLIKA (toliau – Žaliasis Kyšulys),
   toliau – Šalys,
   ATSIŽVELGDAMOS į tai, kad dvišaliuose kai kurių Sąjungos valstybių narių ir Žaliojo Kyšulio oro susisiekimo paslaugų susitarimuose yra Sąjungos teisės neatitinkančių nuostatų,
   ATSIŽVELGDAMOS į tai, kad kai kurie klausimai, kurie gali būti įtraukti į Sąjungos valstybių narių ir trečiųjų šalių dvišalius oro susisiekimo paslaugų susitarimus, priklauso išimtinei Sąjungos kompetencijai,
   ATSIŽVELGDAMOS į tai, kad pagal Sąjungos teisę Sąjungos valstybėje narėje įsisteigę Sąjungos oro vežėjai turi vienodas galimybes vykdyti skrydžius oro susisiekimo maršrutais, jungiančiais Sąjungos valstybes nares su trečiosiomis šalimis,
   ATSIŽVELGDAMOS į Sąjungos ir tam tikrų trečiųjų šalių susitarimus, kuriuose numatyta, kad tų trečiųjų šalių nacionaliniai subjektai gali nuosavybės teise įsigyti oro vežėjus, kuriems licencija išduota pagal Sąjungos teisę,
   PRIPAŽINDAMOS, kad tam tikros Sąjungos teisės neatitinkančios Sąjungos valstybių narių ir Žaliojo Kyšulio dvišalių oro susisiekimo paslaugų susitarimų nuostatos turi būti suderintos su Sąjungos teise, kad oro susisiekimo paslaugos tarp Sąjungos ir Žaliojo Kyšulio būtų teikiamos remiantis tvirtu teisiniu pagrindu ir kad būtų užtikrintas tokių oro susisiekimo paslaugų tęstinumas,
   PRIPAŽINDAMOS, kad Žaliojo Kyšulio Respublikos Vyriausybė, sudarydama oro susisiekimo paslaugų susitarimus su valstybėmis, kurios nėra Sąjungos valstybės narės, vykdo nacionalinę oro vežėjų nuosavybės ir valdymo srities politiką ir taisykles,
   ATSIŽVELGDAMOS į tai, kad pagal Sąjungos teisę Sąjungos oro vežėjai iš esmės negali sudaryti susitarimų, kurie gali daryti poveikį Sąjungos valstybių narių tarpusavio prekybai ir kuriais būtų siekiama užkirsti kelią konkurencijai, ją apriboti ar iškreipti arba kuriais būtų užkirstas kelias konkurencijai, ji būtų apribota ar iškreipta,
   PRIPAŽINDAMOS, kad Sąjungos valstybių narių ir Žaliojo Kyšulio dvišalių oro susisiekimo paslaugų susitarimų nuostatos, kuriomis i) reikalaujama arba skatinama, kad įmonės priimtų susitarimus, įmonių asociacijos – sprendimus ar kad būtų imamasi suderintų veiksmų, kuriais atitinkamuose maršrutuose būtų užkertamas kelias oro vežėjų konkurencijai, ji iškreipiama ar apribojama, ii) stiprinamas tokių susitarimų, sprendimų ar suderintų veiksmų poveikis arba iii) oro vežėjai ar kiti privatūs ūkinės veiklos vykdytojai įgaliojami imtis priemonių, kuriomis atitinkamuose maršrutuose būtų užkertamas kelias oro vežėjų konkurencijai, ji iškreipiama ar apribojama, gali trukdyti veiksmingai taikyti įmonėms skirtas konkurencijos taisykles,
   ATSIŽVELGDAMOS į tai, kad šiuo susitarimu Sąjunga nesiekia didinti oro eismo tarp Sąjungos ir Žaliojo Kyšulio intensyvumo, daryti poveikį Sąjungos oro vežėjų ir Žaliojo Kyšulio oro vežėjų veiklos pusiausvyrai arba derėtis dėl galiojančių dvišalių oro susisiekimo paslaugų susitarimų nuostatų, susijusių su skrydžių teisėmis, pakeitimų,
   SUSITARĖ:
   1 straipsnis
   Bendrosios nuostatos
   1.   Šiame susitarime valstybės narės – Europos Sąjungos valstybės narės; ES sutartys – Europos Sąjungos sutartis ir Sutartis dėl Europos Sąjungos veikimo; Šalis – šio susitarimo susitariančioji šalis; oro vežėjas taip pat reiškia oro linijų bendrovę; Sąjungos teritorija – valstybių narių, kurioms taikomos ES sutartys, teritorijos.
   2.   Kiekviename iš 1 priede išvardytų susitarimų esančios nuorodos į valstybės narės, kuri yra to susitarimo Šalis, nacionalinius subjektus suprantamos kaip nuorodos į valstybių narių nacionalinius subjektus.
   3.   Kiekviename iš 1 priede išvardytų susitarimų daromos nuorodos į valstybės narės, kuri yra to susitarimo Šalis, oro vežėjus ar oro linijų bendroves suprantamos kaip nuorodos į tos valstybės narės paskirtus oro vežėjus ar oro linijų bendroves.
   2 straipsnis
   Paskyrimas, įgaliojimų suteikimas ir panaikinimas
   1.   Šio straipsnio 2–4 dalių nuostatos pakeičia atitinkamas 2 priedo a ir b punktuose išvardytų straipsnių nuostatas dėl oro vežėjo paskyrimo ir jam suteiktų licencijų bei leidimų.
   2.   Gavęs valstybės narės paskyrimą, Žaliasis Kyšulys kuo greičiau suteikia atitinkamus įgaliojimus ir leidimus, jeigu:

               a)

               oro vežėjas įsisteigęs jį skiriančios valstybės narės teritorijoje pagal ES sutartis ir turi pagal Sąjungos teisę išduotą galiojančią licenciją oro susisiekimui vykdyti; ir

               b)

               už oro vežėjo pažymėjimo išdavimą atsakinga valstybė narė vykdo ir užtikrina veiksmingą oro vežėjo veiklos kontrolę, o paskyrimo dokumente aiškiai nurodyta atitinkama aviacijos institucija; ir

               c)

               oro vežėją tiesiogiai arba jo kontrolinį akcijų paketą valdo ir jį faktiškai kontroliuoja valstybės narės ir (arba) valstybių narių nacionaliniai subjektai, ir (arba) 3 priede išvardytos kitos valstybės, ir (arba) tų kitų valstybių nacionaliniai subjektai.

         3.   Žaliasis Kyšulys gali atsisakyti valstybės narės paskirtam oro vežėjui išduoti įgaliojimus ar leidimus, juos atšaukti, sustabdyti ar apriboti jų galiojimą, jeigu:

               a)

               oro vežėjas nėra įsisteigęs jį skiriančios valstybės narės teritorijoje pagal ES sutartis arba neturi pagal Sąjungos teisę išduotos galiojančios licencijos oro susisiekimui vykdyti; arba

               b)

               už oro vežėjo pažymėjimo išdavimą atsakinga valstybė narė nevykdo ar neužtikrina veiksmingos oro vežėjo veiklos kontrolės arba paskyrimo dokumente nėra aiškiai nurodyta atitinkama aviacijos institucija; arba

               c)

               oro vežėjo tiesiogiai ar jo kontrolinio akcijų paketo nevaldo arba jo faktiškai nekontroliuoja valstybės narės ir (arba) valstybių narių nacionaliniai subjektai, ir (arba) 3 priede išvardytos kitos valstybės, ir (arba) tų kitų valstybių nacionaliniai subjektai.

         4.   Naudodamasis šio straipsnio 3 dalyje nustatyta teise, Žaliasis Kyšulys nediskriminuoja valstybių narių oro vežėjų dėl jų nacionalinės priklausomybės.
   3 straipsnis
   Sauga
   1.   Šio straipsnio 2 dalies nuostatomis papildomos atitinkamos 2 priedo c punkte išvardytų straipsnių nuostatos.
   2.   Jeigu valstybė narė paskyrė oro vežėją, kurio veiksmingą veiklos kontrolę vykdo ir užtikrina kita valstybė narė, Žaliojo Kyšulio teisės pagal saugą reglamentuojančias oro vežėją paskyrusios valstybės narės ir Žaliojo Kyšulio susitarimo nuostatas taikomos ir tada, kai ta kita valstybė narė priima saugos standartus, juos įgyvendina ar užtikrina jų taikymą ir išduoda tam oro vežėjui įgaliojimą.
   4 straipsnis
   Aviacinių degalų apmokestinimas
   1.   Šio straipsnio 2 dalies nuostatomis papildomos atitinkamos 2 priedo d punkte išvardytų straipsnių nuostatos.
   2.   Nepaisant jokių priešingų nuostatų, jokia 2 priedo d punkte išvardytų susitarimų nuostata valstybei narei nedraudžiama nustatyti nediskriminacinius mokesčius, rinkliavas, muitus ar mokesčius už degalus, tiekiamus jos teritorijoje Žaliojo Kyšulio paskirtojo oro vežėjo orlaiviui, kai toks oro vežėjas vykdo skrydžius tarp valstybės narės teritorijoje esančio punkto ir kito tos pačios arba kitos valstybės narės teritorijoje esančio punkto.
   5 straipsnis
   Konkurencijos taisyklių laikymasis
   1.   Nepaisant jokių priešingų nuostatų, 1 priede išvardytais susitarimais i) nereikalaujama arba neskatinama sudaryti įmonių susitarimus, priimti įmonių asociacijų sprendimus arba imtis suderintų veiksmų, kuriais būtų užkertamas kelias konkurencijai arba ji būtų iškreipiama, ii) nestiprinamas tokio susitarimo, sprendimo ar suderintų veiksmų poveikis arba iii) privatiems ekonominės veiklos vykdytojams nepavedama imtis priemonių, kuriomis užkertamas kelias konkurencijai, ji iškreipiama arba apribojama.
   2.   Su šio straipsnio 1 dalimi nesuderinamos 1 priede išvardytų susitarimų nuostatos netaikomos.
   6 straipsnis
   Susitarimo priedai
   Šio susitarimo priedai yra neatskiriama šio susitarimo dalis.
   7 straipsnis
   Persvarstymas ar keitimas
   Bendru sutarimu Šalys gali bet kada šį susitarimą persvarstyti arba iš dalies pakeisti.
   8 straipsnis
   Įsigaliojimas ir laikinas taikymas
   1.   Šis susitarimas įsigalioja, kai Šalys viena kitai raštu praneša, jog užbaigtos jų atitinkamos vidaus procedūros, reikalingos, kad šis susitarimas įsigaliotų.
   2.   Šalys, nepaisydamos šio straipsnio 1 dalies, susitaria šį susitarimą laikinai taikyti nuo kito mėnesio po to, kai Šalys pranešė viena kitai apie susitarimui įsigalioti reikalingų procedūrų užbaigimą, pirmos dienos.
   3.   Šis susitarimas taikomas visiems 1 priede išvardytiems susitarimams ir priemonėms, įskaitant šio susitarimo pasirašymo dieną dar neįsigaliojusius ir laikinai netaikomus susitarimus ir priemones.
   9 straipsnis
   Nutraukimas
   1.   Jeigu kuris nors iš 1 priede išvardytų susitarimų nutraukiamas, kartu netenka galios visos su atitinkamu 1 priede nurodytu susitarimu susijusios šio susitarimo nuostatos.
   2.   Jeigu nutraukiami visi 1 priede išvardyti susitarimai, kartu netenka galios ir šis susitarimas.

      TAI PATVIRTINDAMI, toliau nurodyti tinkamai įgalioti atstovai pasirašė šį susitarimą.
      Priimta dviem egzemplioriais anglų, bulgarų, čekų, danų, estų, graikų, ispanų, italų, latvių, lenkų, lietuvių, maltiečių, olandų, portugalų, prancūzų, rumunų, slovakų, slovėnų, suomių, švedų, vengrų ir vokiečių kalbomis. Visi tekstai yra autentiški.
      Съставено в Брюксел на двадесет и трети март две хиляди и единадесета година.
      Hecho en Bruselas, el veintitrés de marzo de dos mil once.
      V Bruselu dne dvacátého třetího března dva tisíce jedenáct.
      Udfærdiget i Bruxelles den treogtyvende marts to tusind og elleve.
      Geschehen zu Brüssel am dreiundzwanzigsten März zweitausendelf.
      Kahe tuhande üheteistkümnenda aasta märtsikuu kahekümne kolmandal päeval Brüsselis.
      Έγινε στις Βρυξέλλες, στις είκοσι τρεις Μαρτίου δύο χιλιάδες έντεκα.
      Done at Brussels on the twenty-third day of March in the year two thousand and eleven.
      Fait à Bruxelles, le vingt-trois mars deux mille onze.
      Fatto a Bruxelles, addì ventitré marzo duemilaundici.
      Briselē, divi tūkstoši vienpadsmitā gada divdesmit trešajā martā.
      Priimta du tūkstančiai vienuoliktų metų kovo dvidešimt trečią dieną Briuselyje.
      Kelt Brüsszelben, a kétezer-tizenegyedik év március huszonharmadik napján.
      Magħmul fi Brussell, fit-tlieta u għoxrin jum ta' Marzu tas-sena elfejn u ħdax.
      Gedaan te Brussel, de drieëntwintigste maart tweeduizend elf.
      Sporządzono w Brukseli dnia dwudziestego trzeciego marca roku dwa tysiące jedenastego.
      Feito em Bruxelas, em vinte e três de Março de dois mil e onze.
      Întocmit la Bruxelles la douăzeci și trei martie două mii unsprezece.
      V Bruseli dňa dvadsiateho tretieho marca dvetisícjedenásť.
      V Bruslju, dne triindvajsetega marca leta dva tisoč enajst.
      Tehty Brysselissä kahdentenakymmenentenäkolmantena päivänä maaliskuuta vuonna kaksituhattayksitoista.
      Som skedde i Bryssel den tjugotredje mars tjugohundraelva.

         За Европейския съюз
         Por la Unión Europea
         Za Evropskou unii
         For Den Europæiske Union
         Für die Europäische Union
         Euroopa Liidu nimel
         Για την Ευρωπαϊκή Ένωση
         For the European Union
         Pour l'Union européenne
         Per l'Unione europea
         Eiropas Savienības vārdā –
         Europos Sąjungos vardu
         Az Európai Unió részéről
         Għall-Unjoni Ewropea
         Voor de Europese Unie
         W imieniu Unii Europejskiej
         Pela União Europeia
         Pentru Uniunea Europeană
         Za Európsku úniu
         Za Evropsko unijo
         Euroopan unionin puolesta
         För Europeiska unionen

         За Република Кабо Верде
         Por la República de Cabo Verde
         Za Kapverdskou republiku
         For Republikken Kap Verde
         Für die Republik Kap Verde
         Cabo Verde Vabariigi nimel
         Για τη Δημοκρατία του Πράσινου Ακρωτηρίου
         For the Republic of Cape Verde
         Pour la République du Cap-Vert
         Per la Repubblica del Capo Verde
         Kaboverdes Republikas vārdā –
         Žaliojo Kyšulio Respublikos vardu
         A Zöld-foki Köztársaság részéről
         Għar-Repubblika Tal-Kap Verde
         Voor de Republiek Kaapverdië
         W imieniu Republiki Zielonego Przylądka
         Pela República de Cabo Verde
         Pentru Republica Capului Verde
         Za Kapverdskú republiku
         Za Republiko Zelenortski otoki
         Kap Verden tasavallan puolesta
         För Republiken Kap Verde

   1 PRIEDAS

      ŠIO SUSITARIMO 1 STRAIPSNYJE NURODYTŲ SUSITARIMŲ SĄRAŠAS

               a)

               Žaliojo Kyšulio ir valstybių narių susitarimai dėl oro susisiekimo paslaugų, kurie šio susitarimo pasirašymo dieną yra sudaryti, pasirašyti ir (arba) laikinai taikomi:

                           —

                           Belgijos Karalystės Vyriausybės ir Žaliojo Kyšulio Respublikos Vyriausybės oro susisiekimo susitarimas, pasirašytas 1998 m. birželio 22 d. Briuselyje (toliau 2 priede – Žaliojo Kyšulio ir Belgijos susitarimas),

                           —

                           Vokietijos Federacinės Respublikos Vyriausybės ir Žaliojo Kyšulio Respublikos Vyriausybės oro susisiekimo susitarimas, pasirašytas 2001 m. birželio 19 d. Bonoje (toliau 2 priede – Žaliojo Kyšulio ir Vokietijos susitarimas),

                           —

                           Italijos Respublikos Vyriausybės ir Žaliojo Kyšulio Respublikos Vyriausybės susitarimas dėl oro susisiekimo paslaugų, pasirašytas 1998 m. liepos 7 d. Prajoje (toliau 2 priede – Žaliojo Kyšulio ir Italijos susitarimas),

                           —

                           Nyderlandų Karalystės Vyriausybės ir Žaliojo Kyšulio Respublikos Vyriausybės susitarimas dėl oro susisiekimo paslaugų, pasirašytas 1988 m. gruodžio 21 d. Hagoje (toliau 2 priede – Žaliojo Kyšulio ir Nyderlandų susitarimas),

                           —

                           Portugalijos Respublikos ir Žaliojo Kyšulio Respublikos oro susisiekimo susitarimas, pasirašytas 2004 m. kovo 30 d. Cidade da Praia (toliau 2 priede – Žaliojo Kyšulio ir Portugalijos susitarimas),

                           —

                           Rumunijos Socialistinės Respublikos ir Žaliojo Kyšulio Respublikos Vyriausybės susitarimas dėl oro susisiekimo paslaugų, pasirašytas 1983 m. rugpjūčio 31 d. Bukarešte (toliau 2 priede – Žaliojo Kyšulio ir Rumunijos susitarimas),

                           —

                           Ispanijos karalystės ir Žaliojo Kyšulio Respublikos susitarimas dėl oro susisiekimo paslaugų, pasirašytas 2002 m. rugsėjo 19 d. Madride (toliau 2 priede – Žaliojo Kyšulio ir Ispanijos susitarimas),

                           —

                           Jungtinės Didžiosios Britanijos ir Šiaurės Airijos Karalystės Vyriausybės ir Žaliojo Kyšulio Respublikos Vyriausybės susitarimas dėl oro susisiekimo paslaugų, pasirašytas 2007 m. sausio 9 d. Prajoje (toliau 2 priede – Žaliojo Kyšulio ir Jungtinės Karalystės susitarimas);

               b)

               Žaliojo Kyšulio ir valstybių narių oro susisiekimo paslaugų susitarimai ir kitos priemonės, kurie šio susitarimo pasirašymo dieną yra parafuoti arba pasirašyti, tačiau dar nėra įsigalioję ir netaikomi laikinai.

         2 PRIEDAS

      ŠIO SUSITARIMO 1 PRIEDE IŠVARDYTŲ SUSITARIMŲ STRAIPSNIŲ, NURODYTŲ ŠIO SUSITARIMO 2–4 STRAIPSNIUOSE, SĄRAŠAS

               a)

               Paskyrimas:

                           —

                           Žaliojo Kyšulio ir Belgijos susitarimo 3 straipsnis,

                           —

                           Žaliojo Kyšulio ir Vokietijos susitarimo 3 straipsnio 4 dalis,

                           —

                           Žaliojo Kyšulio ir Italijos susitarimo 4 straipsnis,

                           —

                           Žaliojo Kyšulio ir Nyderlandų susitarimo 3 straipsnis,

                           —

                           Žaliojo Kyšulio ir Rumunijos susitarimo 3 straipsnis,

                           —

                           Žaliojo Kyšulio ir Ispanijos susitarimo 3 straipsnis;

               b)

               Atsisakymas išduoti įgaliojimus ar leidimus, jų atšaukimas, galiojimo sustabdymas ar apribojimas:

                           —

                           Žaliojo Kyšulio ir Belgijos susitarimo 5 straipsnis,

                           —

                           Žaliojo Kyšulio ir Vokietijos susitarimo 3 straipsnio 4 dalis ir 4 straipsnis,

                           —

                           Žaliojo Kyšulio ir Italijos susitarimo 4 ir 5 straipsniai,

                           —

                           Žaliojo Kyšulio ir Nyderlandų susitarimo 3 ir 4 straipsniai,

                           —

                           Žaliojo Kyšulio ir Rumunijos susitarimo 4 straipsnis,

                           —

                           Žaliojo Kyšulio ir Ispanijos susitarimo 4 straipsnis;

               c)

               Sauga:

                           —

                           Žaliojo Kyšulio ir Vokietijos susitarimo 12 straipsnis,

                           —

                           Žaliojo Kyšulio ir Italijos susitarimo 10 straipsnis,

                           —

                           Žaliojo Kyšulio ir Portugalijos susitarimo 15 straipsnis,

                           —

                           Žaliojo Kyšulio ir Rumunijos susitarimo 9 straipsnis,

                           —

                           Žaliojo Kyšulio ir Ispanijos susitarimo 13 straipsnis;

               d)

               Aviacinių degalų apmokestinimas:

                           —

                           Žaliojo Kyšulio ir Belgijos susitarimo 10 straipsnis,

                           —

                           Žaliojo Kyšulio ir Vokietijos susitarimo 6 straipsnis,

                           —

                           Žaliojo Kyšulio ir Italijos susitarimo 6 straipsnis,

                           —

                           Žaliojo Kyšulio ir Nyderlandų susitarimo 6 straipsnis,

                           —

                           Žaliojo Kyšulio ir Rumunijos susitarimo 11 straipsnis,

                           —

                           Žaliojo Kyšulio ir Ispanijos susitarimo 5 straipsnis.

         3 PRIEDAS

      ŠIO SUSITARIMO 2 STRAIPSNYJE NURODYTŲ KITŲ VALSTYBIŲ SĄRAŠAS

               a)

               Islandijos Respublika (pagal Europos ekonominės erdvės susitarimą);

               b)

               Lichtenšteino Kunigaikštystė (pagal Europos ekonominės erdvės susitarimą);

               c)

               Norvegijos Karalystė (pagal Europos ekonominės erdvės susitarimą);

               d)

               Šveicarijos Konfederacija (pagal Europos bendrijos ir Šveicarijos Konfederacijos oro susisiekimo susitarimą).


title: ES solidarumo fondo lėšų mobilizavimas 2008 m. birželio 5 d. Europos Parlamento rezoliucija dėl pasiūlymo dėl Europos Parlamento ir Tarybos sprendimo dėl ES solidarumo fondo mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 26 punktą (COM(2008)0200 – C6-0164/2008 – 2008/2091(ACI))

text:
26.11.2009

               LT

               Europos Sąjungos oficialusis leidinys

               CE 285/96

         2008 m. birželio 5 d., ketvirtadienisES solidarumo fondo lėšų mobilizavimas
   P6_TA(2008)0248
   2008 m. birželio 5 d. Europos Parlamento rezoliucija dėl pasiūlymo dėl Europos Parlamento ir Tarybos sprendimo dėl ES solidarumo fondo mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 26 punktą (COM(2008)0200 – C6-0164/2008 – 2008/2091(ACI))
   2009/C 285 E/18

      Europos Parlamentas,
   atsižvelgdamas į Komisijos pasiūlymą Europos Parlamentui ir Tarybai (COM(2008)0200 – C6-0164/2008),
   atsižvelgdami į 2006 m. gegužės 17 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės ir patikimo finansų valdymo (1), ypač į jo 26 punktą,
   atsižvelgdamas į 2008 m. balandžio 16 d. trišalio Komisijos ir dviejų biudžeto valdymo institucijų dialogo rezultatus,
   atsižvelgdamas į Biudžeto komiteto pranešimą (A6-0205/2008),

               1.

               pritaria prie šios rezoliucijos pridedamam sprendimui;

               2.

               kalbant apie ES solidarumo fondo lėšas, primygtinai siūlo Komisijai teikti pasiūlymus dėl taisomųjų biudžetų, kurių vienintelis tikslas būtų šio fondo lėšų panaudojimas, kad būtų galima išvengti atvejų, kai įvykus nelaimėms vėluojama suteikti finansinę paramą;

               3.

               paveda Pirmininkui pasirašyti aktą su Tarybos Pirmininku ir pasirūpinti, kad šis sprendimas būtų paskelbtas Europos Sąjungos oficialiajame leidinyje;

               4.

               paveda Pirmininkui perduoti šią rezoliuciją ir jos priedą Tarybai ir Komisijai.

      (1)  OL C 139, 2006 6 14, p. 1. Susitarimas su paskutiniais pakeitimais, padarytais Europos Parlamento ir Tarybos sprendimu 2008/371/EB (OL L 128, 2008 5 16, p. 8).

      2008 m. birželio 5 d., ketvirtadienisPRIEDAS

         EUROPOS PARLAMENTO IR TARYBOS SPRENDIMAS
         2008 m. birželio 5 d.
         dėl Europos Parlamento ir Tarybos sprendimo dėl ES solidarumo fondo mobilizavimo pagal 2006 m. gegužės 17 d. Europos Parlamento, Tarybos ir Komisijos tarpinstitucinio susitarimo dėl biudžetinės drausmės ir patikimo finansų valdymo 26 punktą
         EUROPOS PARLAMENTAS IR EUROPOS SĄJUNGOS TARYBA,
         atsižvelgdami į 2006 m. gegužės 17 d. Europos Parlamento, Tarybos ir Komisijos tarpinstitucinį susitarimą dėl biudžetinės drausmės ir patikimo finansų valdymo (1), ypač į jo 26 punktą,
         atsižvelgdami į 2002 m. lapkričio 11 d. Tarybos reglamentą (EB) Nr. 2012/2002, įsteigiantį Europos Sąjungos solidarumo fondą (2),
         ,atsižvelgdami į Komisijos pasiūlymą,
         kadangi:

                     1.

                     Europos Sąjunga įsteigė Europos Sąjungos solidarumo fondą (toliau – Fondas), parodydama solidarumą su stichinių nelaimių ištiktų regionų gyventojais.

                     2.

                     2006 m. gegužės 17 d. tarpinstituciniame susitarime numatyta galimybė mobilizuoti Fondo lėšas neviršijant viršutinės metinės 1 mlrd. EUR ribos.

                     3.

                     Reglamente (EB) Nr. 2012/2002 numatytos nuostatos, kuriomis remiantis galima mobilizuoti Fondo lėšas.

                     4.

                     Graikija pateikė paraišką mobilizuoti Fondo lėšas dėl 2007 m. rugpjūčio mėn. miško gaisrų sukeltos nelaimės.

                     5.

                     Slovėnija pateikė paraišką mobilizuoti Fondo lėšas dėl 2007 m. rugsėjo mėn. potvynių sukeltos nelaimės,

               NUSPRENDĖ:
         1 straipsnis
         Europos Sąjungos 2008 finansinių metų bendrajame biudžete iš Europos Sąjungos solidarumo fondo skiriama 98 023 212 EUR įsipareigojimų ir mokėjimų asignavimų suma.
         2 straipsnis
         Šis sprendimas skelbiamas Europos Sąjungos oficialiajame leidinyje.

            Priimta Briuselyje, 2008 m. birželio 5 d.

               Europos Parlamento vardu

                  Pirmininkas

               Tarybos vardu

                  Pirmininkas

         (1)  OL C 139, 2006 6 14, p. 1. Susitarimas su paskutiniais pakeitimais, padarytais Europos Parlamento ir Tarybos sprendimu 2008/371/EB (OL L 128, 2008 5 16, p. 8).

         (2)  OL L 311, 2002 11 14, p. 3.